Бачадон бўйни ерозияси - уй шароитида даволаса буладими? олдини олиш, тавсиялар - DAVOLASH\nБачадон бўйни ерозияси — уй шароитида даволаса буладими? олдини олиш, тавсиялар\nАвтор Davo На чтение 10 мин Просмотров 52 Опубликовано 22.12.2019\nБачадон бўйни ерозияси — аломатлари, сабаблари, даволаш, олдини олиш, тавсиялар\nБачадон бўйни ерозияси нима?\nКасаллик ривожланиши сабаблари\nБачадон бўйни ерозияси аломатлари\nБачадон бўйни ерозиясининг турлари\nБачадон бўйни ерозиясини даволаш\nЖарроҳлик усули билан даволаш\nДаволанишдан кейин нималар мумкин ва нималар мумкин емас\nБачадон бўйни ерозиясини олдини олиш\nБарча аёллар гинекологга ҳар олти ойда бир марта бориб, кўрикдан ўтиб туришлари кераклигини билади. Аммо одатда камдан-кам ҳолларда бунга амал қилишади, нохуш аломатлар пайдо бўлиши ёки ҳомиладорлик бошланишини кутишади. Бачадон бўйни касалликлари еса одатда яширинча кечади ва бутун аёл организми учун салбий оқибатларга олиб келиши мумкин. Шунинг учун гинекологга шикоят мавжуд емаслиги ёки баъзи бир шахсий нотўғри фикр ва қўрқувлар сабабли ташриф буюришдан бош тортмаслик керак.\nГинеколог қабулида деярли ҳар иккинчи беморга бачадон бўйни ерозияси ташхиси қўйилади. Умуман олганда, бу касаллик бола туғиш ёшидаги аёлларда енг тез-тез учрайдиган патологиялардан биридир. Бачдон бўйни ерозияси (ендосервикоз, бачадон бўйни ектопияси) — унинг вагинал қисмидаги шиллиқ қаватининг яхлитлиги бузилиши, дефекти ёки яралар билан қопланишидир. Ерозия бачадон ва унинг ортиқларига инфекция киришига йўл очади ва кичик тоснинг сурункали яллиғланиш касалликлари ривожланишига сабаб бўлади, ҳатто бепуштликка олиб келиши мумкин. Бачадон ерозиясининг енг хавфли асорати унинг ёмон сифатли ўсимтага айланишидир. Шунинг учун бу касалликни имкон қадар тезроқ аниқлаш жуда муҳим аҳамиятга ега.\nУшбу касалликнинг кўплаб сабаблари ва ривожланишига туртки бўлувчи омиллар мавжуд, аммо улар орасида асосийлари:\nГормонал бузилишлар ва иммунитетнинг пасайиши, ҳайз сиклибузилишлари;\nЖинсий ҳаётнинг жуда ерта бошланиши, шунингдек, ерта ҳомиладорлик ва туғруқ;\nЖинсий ҳамроҳларнинг тез-тез ўзгариши;\nҚониқарсиз шахсий гигиена;\nОғир туғруқ, аборт ва бошқа тиббий манипуляция натижасидаги механик жароҳатлар; вагинал контрацептивларни нотўғри ишлатиш ёки нотўғри чайиш, жуда қўпол жинсий алоқа туфайли;\nСийдик-таносил тизимининг яллиғланиш ва инфекцион касалликлари, шу жумладан уларни кеч ва нотўғри даволаш;\nБактериал ва вирусли касалликлар;\nБачадон бўйни ерозияси билан боғлиқ вазият бу касалликнинг аниқ белгилари йўқлиги ва кўп ҳолларда ўзини умуман намоён қилмаслиги билан мураккаблашади. Аммо ерозия ривожланиб бориши билан беморлар ўзларида қуйидаги белгиларни аниқлашлари мумкин:\nМенструациялар орасида қонли, баъзан еса йирингли ажралмалар ажралиши, масалан жинсий алоқадан кейин содир бўлиши мумкин;\nҚиндан ёқимсиз ҳидли ажралмалар келиши;\nКўрпоқ қон келишли ва узоқ муддатли менструация;\nСийдик чиқариш ёки жинсий алоқа пайтида қориннинг пастки қисмидаги оғриқлар.\nБеморни текшириш вақтида гинеколог дастлаб бачадон бўйнини кўзгулар ёрдамида текширади. Натижада, унинг шиллиқ қаватида гинекологик асбоб билан алоқа қилганда қондайдиган, соғлом тўқималар фонидаги ёрқин қизил рангли доғ кўринишдаги епителий нуқсонлари аниқланиши мумкин. Ерозия турига қараб, касалликнинг бошқа ташқи белгилари ҳам мавжуд бўлади.\nАммо ҳар қандай ҳолатда, шунингдек колпоскопия ҳам амалга оширилади (бачадон бўйни ва қинни катталаштирув остида текшириш) ва онкологик касалликларни истисно қилиш учун ерозия юзасидан суртма олинади ва таҳлил қилинади. Бачадон бўйнини тасвирни 25-32 марта оширадиган оптик асбоб билан текшириш мутлақо оғриқсиздир. Ушбу манипуляция шифокорга аниқ ташхис қўйиш ва тўғри даволашни белгилаш имконини беради. Бундан ташқари, жинсий йўл билан юқадиган инфекциялар ва вируслар, ОИВ ва гепатитлар, флора синовлари ва бошқа касалликлар учун таҳлиллар ўтказилади.\nГинекологияда касалликнинг бир неча турлари ажратилади: чин, псевдоерозия ва туғма. Чин ерозия дейилганда айнан ўша гинекологик текширувларда босилганида қонайдиган ёрқин қизил доғ тушунилади. Бундай ерозия шуниси билан хавфлики, зарарланган ҳудудларда йиринг пайдо бўлиши мумкин. Қоида тариқасида, чин ерозия икки ҳафта давом етади, кейин у бириктирувчи тўқима билан қопланади ва псевдоерозияга айланади.\nБачадон бўйнининг псевдоерозияси — бу диаметри 5 мм га тенг бўлган думалоқ қизил ҳудудни назарда тутади, унинг устида ҳам йиринг ҳосил бўлиши мумкин, айниқса, касаллик узоқ вақтдан бери давом етаётган бўлса, кўпчилик ҳолларда еса айнан шундай бўлади. Псевдоерозия қонида аёл гормонлари юқори бўлган қизлар учун хосдир ва бачадон бўйни канали чегарасидан ташқарига чиқиб кетиши мумкин. Псевдоерозиянинг хавфи унинг ёмон сифатли шаклга айланиши мумкинлиги билан боғлиқ.\nБаъзан, ёш ёки ўсмир қизларни кўрикдан ўтказаётганда, гинеколог бачадон бўйнида силиндрик епителия силжишини аниқлайди, колпоскопияда еса уни ёрқин қизил рангга бўялганини кўриш мумкин. Бу, туғма ерозия деб аталади ва уни даволашга ҳожат йўқ, чунки амалда у ҳеч қачон онкологик касалликка айланмайди.\nБачадон бўйни ерозиясини даволаш мажбурий ҳисобланади, чунки бу касалликни еътиборсиз қолдириш ёмон ёки яхши сифатли ўсмалар, шунингдек, касалликнинг оғир шакллари ривожланишига олиб келади. Ўз вақтида ўтказилган кенг қамровли даволаш нафақат аёлларнинг соғлиғига ҳеч қандай зарар йетказмайди, балки умуман олганда ижобий таъсир кўрсатади. Албатта, даволаниш индивидуал бўлиши керак.\nКасалликни операциясиз даволаш ҳам самарали бўлиши мумкин, бунда муайян усул касалликнинг оғирлик даражаси, катталиги, шиакстланиш тузилиши ва биргаликда кечаётган касалликлар мавжудлигига қараб танланади. Ерозияни даволашнинг бир бўлаги сифатида беморларга яллиғланишга қарши ва гормонал, шунингдек антибактериал ва антивирус препаратлар, жумладан, маҳаллий таъсир кўрсатувчи препаратлар буюрилади. Ёрдамчи даволаш сифатида одатда иммунитетни оширувчи ва умумий мустаҳкамловчи воситалар белгиланади. Агар патология ерта босқичда аниқланса, у жарроҳлик усулларидан фойдаланмасдан ҳам бутунлай даволаниши мумкин.\nБаъзи бачадон ерозияси ҳоллари жарроҳлик ёрдамида даволанишни талаб қилади, улар ҳозирги кунда бир неча самарали усулда ўтказилиши мумкин:\nЛазерли олиб ташлаш— енг самарали ва енг замонавий усулдир, у соғлом тўқималарга зарар йетказмасдан енг юқори даражадаги аниқлик билан кесиш имконини беради. Натижада, операция жойи тезда (4-6 ҳафтагача) ва чандиқланмасдан тузалиб кетади. Одатда, лазерли даволаш илгари туғмаган аёллар учун тавсия етилади.\nКриодеструкция— бачадон бўйнига суюлтирилган азот билан ишлов бериш, яъни уни музлатиш билан даволаш. Азот билан алоқада бўлганда, тўқима ҳужайрасидаги сув кристаллга айланади, натижада бачадон бўйнининг зарарланган соҳаси ҳужайравий тузилмаси бузилади. Бундай ҳолатда тузалиб кетиш муддати 8-10 ҳафта бўлади, лекин ушбу даволаш усули кейинги узоқ муддатли шифокор назорати остида бўлишни назарда тутади, чунки носоғлом ҳужайралар билан бирга сирт қатламига ҳам зарар йетказилиши мумкин.\nДиатермокоагуляция— бачадон бўйни ерозиясини юқори частотали електр токи билан куйдириш. Бу аёллар консултациясида ушбу патологияни даволашнинг енг кенг тарқалган усул ҳисобланади, аммо у жуда оғриқли бўлиб, кейинчалик чандиқ ҳосил бўлади. Бундай даволаниш фарзандлари бўлган ва туғишни режалаштирмаётган аёлларга тавсия етилади.\nКимёвий коагуляция— бу усулда зарарланган бачадон бўйни соҳасига касал ҳужайраларни йемиришга қаратилган махсус препаратлар билан ишлов берилади. Бу муолажадан кейин чандиқлар қолмайди, шунинг учун даволаш усули туғмаган аёлларга ҳам мос келади.\nРадиотўлқинли даволаш— ерозияли бачадон бўйни соҳасига радиотўлқинларнинг юоқри енергияси билан ишлов берилади ва тўқимага ҳеч қандай босим тушмаслиги сабабли тўқималар минимал даражада зарарланади. Куйиш бутунлай мустаснодир, чунки бу усул зарарланган ҳужайралардаги сув молекулаларининг буғланишига асосланади. Натижада, чандиқ шаклланмайди ва тузалиш вақти 3-5 ҳафтага тенг. Радиотўлқинли даволаш оғриқсиздир.\nЕлектроексцизия— бачадон бўйнининг зарарланган ҳудудини кесиб ташлаш.\nТуғмаган аёлларда бачадон бўйни ерозиясини даволаш шарт емас деган фикр мавжуд. Ҳа, агар бачадон бўйни ерозияси ҳажми кичик бўлса, бу баъзан физиологик норма ҳисобланади ва доимий назорат қилишдан ташқари, организмга бошқа аралашувлар белгиланмайди. Аммо шуни ёдда тутиш керакки, ҳатто бундай кичик ерозия ҳам инфекция учун кириш ешиги ҳисобланади, демак жинсий аъзолар касалликлари пайдо бўлишига билвосита ёрдам бериши мумкин.\nЯна бир сабаби, олдинги вақтларда, туғмаган аёлларга кучли зарар йетказмайдиган усуллар мавжуд емас еди, барчаси чандиқ ва бошқа мураккабликлар қолдирарди. Аммо бугунги кунда барча шарт-шароитлар мавжуд, шунинг учун ерозияни даволашни кечиктириш керак емас.\nБачадон ерозиясини даволаш усули қандай бўлишидан қатъий назар, баъзи тавсияларга амал қилиш керак, жумладан, 6 ҳафта давомида жинсий фаолиятни тўлиқ рад етиш. Жинсий алоқа қилишни давом еттириш фақатгина бачадон бўйни текширувини ўтакзиш асосида олинган маълумотларга кўра гинеколог рухсатидан кейин мумкин ҳисобланади.\nБундан ташқари, бу вақтда ванналар, сауналар, сузиш ҳавзаларига бориш, ҳаммомга киришдан сақланиш керак. Гигиеник тампонларни ҳам вақтинча ишлатмаслик тавсия етилади. Оғирлик кўтариш ва жисмоний фаоллик бўйича чекловлар мавжуд.\nЕрозияни халқона табобат ёрдамида даволаш усуллари, одатда, у ёки бу воситали тампонлардан фойдаланиш ёки турли чайишларни ўз ичига олади, улар еса бу патологияни даволай олмайди. Бироқ, улардан баъзилари операциядан кейинги даврда тикланиш учун ёрдам беради.\nБундан ташқари, даволанишдан сўнг, аёллар қин ажралмари ҳолатини кузатиш керак, уларнинг кўпайиши тикланишнинг нормал қисмидир. Агар ажралма пушти ёки жигарранг, бироз қон аралашган шаффоф суюқлик бўлса ва миқдори кўп бўлмаса, у ҳолда ташвишланишнинг ҳожати йўқ. Барчаси асоратларсиз кечмоқда. Операциядан 8-20 кун ўтгач, бир неча соат ичида якунланадиган йенгил қон кетиши кузатилиши мумкин. Бу оддий физиологик жараёндир. Аммо агар ажралмалар қонсимон ва миқдори кўп бўлса, оғриқ ва иситма билан давом еца, имкон қадар тезроқ шифокор билан боғланиш ёки тез ёрдам чақириш керак, чунки бундай ҳолат дарҳол аралашувни талаб қилади.\nБачадон ерозиясини муваффақиятли даволашдан кейин аёллар ҳомиладорликни ҳар қандай қўрқувсиз режалаштиришлари мумкин. Айниқса, бунда барча сурункали касалликлар ҳам даволанган бўлса. Замонавий операциялардан кейин ҳеч қандай қарши кўрсатмалар йўқ, айниқса агар ерозия операциясиз даволанган бўлса.\nБачадон бўйни ерозияси нима деган саволга жавоб бериб, уни олдини олиш чоралари ҳақида гапирмай бўлмайди. Енг асосий ва муҳим профилактик чора — бу гинеколог текширувларидан мунтазам ўтиб туриш (шифокор доимий бўлгани яхши), шунда шифокор бачадон бўйни ва қин шиллиқ қаватидаги барча ўзгаришларни вақтида аниқлаб, бартараф етишга киришади. Бундан ташқари, репродуктив тизимнинг бошқа касалликларини даволашга ҳам еътибор қаратиш лозим, чунки улар шиллиқ қаватнинг шикастланишига олиб келиши, бу еса келажакда ерозияга олиб сабаб бўлиши мумкин. Ушбу патологияда одатда бемор аёлда ҳеч қандай аломат йўқлиги (жинсий алоқа вақтида баъзан нохуш ҳис-туйғулар ва унда кейин кичик қон кетишлардан ташқари) сабабли, аниқ тавсиялар мавжуд емас.\nАлбатта, шахсий гигиена қоидаларига риоя қилиш ва тасодифий жинсий алоқалардан қочиш билан доимий жинсий ҳамроҳнинг мавжудлигига еътибор бериш керак, аммо бу аёл соғлиғини сақлашнинг умумий нормаларидир. Бачадон бўйни ерозиясини аниқлаш ва даволаш учун жиддий оқибатларни кутмасдан, уни ўз вақтида аниқлашга фақатгина ҳар олти ойда бир маротаба гинеколог ҳузурида профилактик текширувлардан ўтиш орқали еришиш мумкин. Бу касалликни олдини олишнинг асосий чораси. Касаллик аниқланганда ундан қўрқмаслик керак, айниқса бугунги кунда шафқатли жуда кўп усуллар мавжудлигини ҳисобга олганда. Бунинг ўрнига, ўз вақтида даволанмаслик оқибатларидан еҳтиёт бўлиш керак, чунки бу саратон касаллигининг бошланишига қадар турли хил асоратларга олиб келади. Бугунги кунда ерозия самарали даволанмоқда, шу сабабли уни уй шароитида мустақил даволашга, халқ табобати воситларини қўллашга ҳожат йўқ, улар бир кўринишда самара беришидек таассурот уйғоца ҳам, мавжуд вазиятни оғирлаштириб юбориши мумкин.


Хован қабристонидаги можародан кейин полиция Москвадаги барча қабристонларни текширишга киришди\n18:42 / 15.05.2016\nМосква полицияси шаҳардаги барча 78та қабристоннинг молия ва хўжалик соҳасидаги фаолиятида содир этилгани эҳтимол қилинган қонунбузарликлар бўйича текширувлар бошлади. Бу текширувлар Ҳован қабристонида ўрта осиёликлар ва кавказликлар ўртасида ҳудудга эгалик қилиш бўйича бўлиб ўтган қонли тўқнашув ортидан бошланди. Бу ҳақда шаҳар ИИВ раҳбарига асосланган ҳолда РИА Новости агентлиги хабар тарқатган.\nПолициядагиларнинг қайд этишича, айни вақтда Ховандаги муштлашув иштирокчиларини қўлга олиш бўйича тадбирлар давом этмоқда. Шунингдек, қабристоннинг хўжалик ишларини юритиш билан шуғулланган маъмурияти текширилмоқда.\nПойтахт шаҳар полицияси бу соҳадаги хизматлар кўрсатиш билан шуғулланган бошқа 30га яқин фирмани ҳам текширишга киришган.\nОхирги маълумотларга кўра, Ховандаги тўқнашув иштирокчиларининг 112 нафари тутиб, маҳкамага келтирилган. Улардан баъзилари бошқа исм остида ҳаракатланган, 12 нафар кишининг ҳужжатлари йўқлиги қайд этилган, яна 15 киши миграцион қонунчиликни бузгани аниқланган.\n14 май куни Москва шаҳридаги Хован қабристонида рўй берган оммавий муштлашувда 200 киши иштирок этган. Чеченлар ва доғистонликлар қабристонда хизмат қилувчи ўрта осиёлик муҳожирларга ҳужум қилиши оқибатида 3 киши ҳалок бўлиб, 29 киши жароҳатланган. Улардан 4 нафарининг аҳволи оғирлигича қолмоқда.


Икки давлат чегарасини қонуний рўйхатдан ўтказишни якунлаш зарурлиги таъкидланди. Ўзбекистон томони Қирғизистоннинг янги президенти Садир Жапаровни Тошкентга таклиф этди.\nЕвроосиё иқтисодий иттифоқига аъзо ва кузатувчи мамлакатлар ҳукумат раҳбарларининг Алмати шаҳридаги йиғилиши доирасида Ўзбекистон ва Қирғизистон бош вазирлари Абдулла Арипов ва Улуғбек Марипов ўртасида учрашув бўлиб ўтди.\nҚирғизистон ҳукумати матбуот хизмати хабарига кўра, ҳукумат раҳбарлари савдо-иқтисодий, сармоявий, қишлоқ хўжалиги, маданий-гуманитар, сув-энергетика ва транспорт соҳаларидаги икки томонлама ҳамкорликнинг кўплаб масалаларини муҳокама қилди.\n«Қирғизистон ўзаро ишончга асосланган чинакам қардошлик муносабатларини қадрлайди. Биз Ўзбекистон билан стратегик шерикликни янада фаол ривожлантиришга тайёрмиз», – деди Улуғбек Марипов.\nЎзбекистон бош вазири Абдулла Арипов ҳамкасбини Қирғизистон бош вазири этиб тайинлангани билан табриклади ва қирғиз–ўзбек муносабатлари энг юқори даражадаги ишонч асосида қурилганини эътироф этди.\n«Ишонч билан айтишим мумкинки, Ўзбекистон президенти бошчилигидаги Ўзбекистон томони икки мамлакат ва халқларнинг манфаатларига жавоб берадиган барча лойиҳаларда ҳар томонлама ёрдам беришга тайёр», деди Абдулла Арипов.\nТомонлар қўшма лойиҳаларни амалга оширишга тайёрлигини тасдиқладилар ва қирғиз–ўзбек давлат чегарасининг қолган участкаларини қонуний рўйхатдан ўтказишни якунлаш бўйича ишларни кучайтириш зарурлигини таъкидладилар.\nШунингдек, ўзбек томони Қирғизистонга зарур миқдорда минерал ўғитлар этказиб беришни ташкил этишга тайёрлигини билдирди.\nУчрашув якунида Абдулла Арипов Қирғизистон президентига Ўзбекистонга ташриф буюриш учун таклифномани етказган.\nЭслатиб ўтамиз, Арипов 3 февраль куни Улуғбек Мариповга Қирғизистон бош вазири этиб тайинлангани муносабати билан табрик мактуби йўллагани хабар қилинганди.\nТожикистон ИИВ қирғизлар мамлакатдан депортация қилинаётгани тўғрисидаги хабарларни рад этди\nТожикистон чегарадаги низо қурбонлари ва жароҳатланганлар сони бўйича расмий маълумот берди


Аёлнинг ўрни ошхонадами? Ёхуд ТВда аёллар стереотипи қандай шаклланмоқда? (1-қисм) — Nargis.uz\nЭркак ва аёллар ўртасидаги гендер тенгсизликка асрлар давомида шаклланиб келган гендер стереотиплар сабабчи. Стереотип – юнонча сўздан олинган бўлиб, (στεрεός —стереолар), “таассурот, қолип” деган маънони англатади. “Гендер стереотиплари” тушунчасига, биринчидан, эркаклар ва аёлларни ифодаловчи хусусият ва таърифлар киради. Иккинчидан, гендер стереотипларида эркак ва аёллар жинсига хос бўлган меъёрий хулқ-атвор намуналари мавжуд бўлади. Учинчидан, гендер стереотипларида эркаклар ва аёлларнинг жинсий, хулқ-атвори, касби, оиладаги ўрни борасидаги жамоатчилик фикри ўз ифодасини топади ва буни реал ҳаётда кўришимиз мумкин.\nАксарият ўзбек оилаларида аёллар эрининг ижозатисиз ўқимайди, ишламайди. Ҳаттоки, фарзандлар онадан бирор нарса сўраганида, “отанг нима деса шу” деган жавобни эшитади. Бунинг оқибатида фарзандларда “отам онамдан устун” ёки “отамнинг фикри онамникидан муҳим” деган тушунча пайдо бўлади. Натижада, уларнинг онгига сингган гендер стереотиплар ҳаётда ўз таъсирини кўрсатади. Ўзбекистонда маоши кам ижтимоий соҳаларда аёллар кўпроқ фаолият юритиб, раҳбар лавозимларда, иш ҳақи юқори бўлган техник соҳаларда эркаклар ишлайдилар. Буларнинг барчаси аҳолида гендер тенглик ва нотенглик борасидаги қотиб қолган қолиплар сабабдир. Оммавий ахборот воситалари, фильмлар, рекламалар аёл ва эркак образларини, уларнинг ҳаётда, жамиятда ўзларини қандай тутишлари лозимлиги борасидаги стереотипларни шакллантиради. ОАВ материаллари орқали саноат, сув, қишлоқ хўжалиги, ахборот технологиялари, экология соҳалари ва деярли барча лавозимларда раҳбарлик айнан эркаклар томонидан амалга оширилиши мумкинлиги, аёллар эса тикувчи, ҳамшира, ўқитувчи бўлиши мумкинлиги “қоғозга ўралган” ҳолда уқтирилади. Аксарият ҳолларда аёл образи медиада қурбон, ожиз, ўз фикрига эга бўлмаган, нопрофессионал, ҳиссиётли, ғийбатчи, маданиятсиз шаллақи сифатида кўрсатилади. Буни “Қодирхон”, “Қайнона ва келин”, “Исканжа”, “Сенсиз”, Мазлум” сингари ўзбек сериалларида, “Жазман ёхуд аянчли хотима”, “Армон”, “Шаллақи”, “Янги куёв”, “Бевафо” сингари ўзбек фильм қаҳрамонлари мисолида ҳам кўриш мумкин. “Шаллақи”, “Бевафо”, “Фоҳиша”, “Хиёнаткор келин” каби фильмларнинг номланишиданоқ томошабинда аёлларга бўлган салбий муносабат шаклланади.\n2021 йил декабрь ойининг ҳолати бўйича Ўзбекистонда 1636 та ОАВ рўйхатдан ўтган бўлиб, уларнинг деярли ҳаммасида, у хоҳ хусусий, хоҳ давлатники бўлсин, гендер стереотипларини кузатиш мумкин.\nЎзбекистон аҳолисининг аксарияти “Севимли”, “Миллий ТВ”, “My5” телеканалларида бериб бориладиган реалити ва ток-шоуларнинг томошабинидир. Айнан уларда аёллар ва эркакларнинг оиладаги роллари қандай бўлиши кераклиги муҳокама қилиниб, томошабин онгига сингдириб борилади. Масалан, “Севимли” телеканалида “Олов пазанда” реалити-шоусида турли касбдаги хотин-қизлар ОШХОНАдаги маҳоратларини кўрсатишади. Биринчи мавсумда танлаб олинган 5 та аёлга берилган рецепт ва 200 минг сўм пул билан 4 хил таом тайёрлашлари лозим бўлади. Таомларни эса бошловчи Маърифат Ортиқова раҳбарлигида қолган иштирокчилар баҳолашади.\nАввало реалити шоуда “аёлнинг ўрни биринчи галда ошхонада” деган ғоя сингдирилса, иккинчидан, ҳар бир қатнашчи албатта рақиби келгусида ўзидан ўзиб кетмаслиги учун унга пастроқ балл қўйишга ҳаракат қилиши яққол сезилади. Энг асосийси, кўрсатув давомида қаҳрамоннинг касбий ютуқлари, аёлнинг жамиятдаги ўрни ҳақида эмас, гап фақат овқат пишириш, уй тутиш ҳақида боради. Ёки мазкур телеканалдаги “Маҳаллада дув-дув гап” ток шоусида “Қайнона келинини чиндан ҳам дўппослайдими?” номли сонида қайнонаси дўппослагани учун уйига кетган келин дарди эшитилади.\nВоқеада қайнона келини икки фарзанди билан кетиб қолгач, ўғлини бошқага уйлантирган. Ток шоуга таклиф қилинган мутахассислар бошловчи Турсуной Алимова билан биргаликда кўрсатув сўнггида 22 ёшли келинни “баъзи жойларда ёлғон сўзлаётганликда” айблашади. Чунки жамиятимизда “ҳар нарсага аввало аёл киши айбдор, қарс икки қўлдан чиқади” деган тушунчалар сингиб кетган. Кўрсатувнинг мақсади юзага келган вазиятда, яъни кўчада фарзанди билан қолган жувонга ёрдам беришми ёки қонуний ажрашмай туриб уйланиб олган эркакнинг тарафини олишми, тушунарсизлигича қолади. Томошабин эса “Эркак нима иш қилса ҳам ҳақ” деган хулосага келади. Буни биз «ЗЎР ТВ» да 2020 йилнинг охирларида намойиш этила бошлаган «Ёр-ёр» кўрсатувида ҳам кўришимиз мумкин. Унда журналист Муҳаббат Ҳамроева, ҳожи она Омина Каримова ва сўз устаси Тўхтамурод Азизов кўрсатувга келганларга ўзларини қизиқтирган саволларни беришади.\nТурмушга нега чиқмадингиз 30 ёшга кириб?\nКўп болали оилага тушишни истайсизми?\nОтаси йўқ деб айтганлар бўлганми, совчилар келишганда?\nОилага тайёрмисиз? Йигитни севиб қолиб, оиласига кириб боргач, қандай тутасиз ўзингизни?\nҚўлингиздан нима иш келади? Оилага қандай ҳисса қўшасиз?\nКуёвликка номзодларга эса оилани боқиш қўлидан келиши, турмуш ўртоқликка қандай талаблари борлиги сўралади, холос. Ушбу кўрсатувда хотин-қизларни мустақил шахс сифатида ўз фикрига эга бўлмаган, доим ўзини бошқа оила аъзоларига тобе ҳисоблаши керак бўлган, ҳар доим “хўп”, деб турадиган уй бекаси, уй тозаловчи сифатида намоён этилиши аёлларнинг қадр-қиммати камситилиши, деб баҳолаш мумкин. Бу кўрсатув жамиятда гендер стереотипларини тарғиб қилишда катта роль ўйнайди. Ёки “Тошкент” телеканалида 2022 йилнинг 19 апрель куни берилган (такрорий) “Иш ёки оила?” мавзусидаги кўрсатувда чақирилган экспертларнинг ўзи оилада аввало “хотин ишласа ҳам уй юмушларини бажариб, болаларини эплаб қўйиши лозимлиги”ни таъкидлашди. Фақат бир эксперт оилада эр ва хотин ўзаро бир бирини қўллаб-қувватлаши учун йигитларни ҳам оилавий ҳаётга тайёрлаш кераклигини айтиб ўтди.\nАввалгиси: Ситамкор ҳаёт\nНавбатдаги:ТВ аёллар ҳақидаги стереотипни қандай шакллантирмоқда? (2-қисм)


ЖССТ: Дунё аҳолисининг 10 фоизидан камроғида коронавирусга қарши антитана мавжуд - Daryo\n17:45, 01.03.2021 9948\nЖССТ: Дунё аҳолисининг 10 фоизидан камроғида коронавирусга қарши антитана мавжуд\nҲозирги кунда дунё аҳолисининг 10 фоизидан камроғида COVID-19’га қарши антитана мавжуд. Бу ҳақда Жаҳон соғлиқни сақлаш ташкилоти (ЖССТ) бош тадқиқотчиси Сумя Сваминатанга таяниб, «РБК» хабар берди.\nДунё аҳолисининг аксарият қисми коронавирус билан касалланган йирик шаҳарларда жамоавий иммунитетига эришилдими, деган саволга жавоб берар экан, мутахассис дунё бўйлаб ўтказилган 500 га яқин тадқиқотларга эътибор қаратди. Унинг сўзларига кўра, тадқиқот натижалари шуни кўрсатдики, ҳозирги кунда дунё аҳолисининг 10 фоизидан камроғида COVID-19’га қарши антитаналар мавжуд.\n«Баъзи жойларда, айниқса, аҳоли зич жойлашган шаҳарларда, аҳолининг 50-60 фоизи инфекцияга чалинган ва натижада антитаналар шаклланган ҳудудлар мавжуд. Бироқ бу бутун бир шаҳар, вилоят ёки мамлакатда жамоавий иммунитетга эришилганини англатмайди», — деди у.\nСваминатаннинг сўзларига кўра, кенг миқёсдаги жамоавий иммунитет эмлаш орқали пайдо бўлиши мумкин. Шу сабабли мутахассис таъкидлаганидек, ЖССТ камбағал мамлакатларга коронавирусга қарши вакцина етказиб беришни ўз ичига олган COVAX дастурига иложи борича кўпроқ мамлакатларнинг қўшилишини талаб қилмоқда. Унгача COVID-19 тарқалишини камайтириш учун барча чораларни кўриш керак, дейди мутахассис.\nАввалроқ коронавирусга қарши эмланишнинг жамоавий иммунитетдан устун жиҳатлари маълум қилинган эди. Иммунолог Владимир Болибокнинг сўзларига кўра, COVID-19 билан касалланмаган ва эмлаш жараёнидан ўтмаган киши эҳтиёт чораларини кўриши керак, чунки жамоавий иммунитет уни касалликдан ҳимоя қила олмайди.\nРоссиялик эпидемиолог Наталья Пшеничная эса COVID-19 мавсумий касалликка айланиши мумкинлигини айтган. Унинг таъкидлашича, мавсумий респиратор инфекциясининг кўпайиши одатда куз ва баҳорда кузатилади, шунинг учун йилнинг ушбу даврида COVID-19 билан касалланиш сони ҳам кўпайиши мумкин.\nЖССТ чекловларни бекор қилиш эвазига жамоавий иммунитетга эришиш ғоясини рад этди\n17:35, 10.10.2020 170114\n09:26, 06.10.2020 159682\n12:33 Бугун 1596\n12:21 Бугун 1569\n12:10 Бугун 2762\n12:01 Бугун 2824\n08:39, 10.05.2021 111523\n19:13, 10.05.2021 92291\n22:41, 09.05.2021 77494\n17:13, 10.05.2021 73722


Бу гаплар хатоми — Зикр аҳлидан сўранг\nСаволлар › Мавзу: Ислам › Бу гаплар хатоми\nSarvarbek сўради 2 ой аввал\n«Қилар ишни қилиб қўйиб, энди узр айтишингиздан фойда йўқ. Иймон келтиргандан сўнг, унда собит турганингизда, бошқа гап эди. Аммо сиз иймондан кейин куфр келтириб, мунофиқ бўлдингиз. Энди узр айтманг. Билмасдан, жаҳолат билан сизга қўшилиб қолган тоифани афв этсак ҳам, бошқаларингизни жиноятчи бўлганларингиз учун албатта азоблаймиз». («Тафсири Ҳилол» китобидан). Валлоҳу аълам!


Қозоғистон – МДҲ мамлакатлари ичида уй-жой қурилиши бўйича пешқадам - Номадлар,Турклар,Қозоқ одатлари ва анъаналари,Қозоғистон табиати\nҚозоғистон – МДҲ мамлакатлари ичида уй-жой қурилиши бўйича пешқадам\n#Қозоғистон #МДҲ мамлакатлари #уйжой қурилиши #қурилиш\nҚозоғистон МДҲ мамлакатлари ичида уй-жой қурилиши бўйича пешқадамлик қилмоқда. 2020 йилда республикада жон бошига ҳисоблаганда 0,81 квадрат метр уй-жой қурилган. Мутахассислар фикрича, бундай қурилиш суръати иқтисодий ривожланган давлатлар даражасига яқин. Ўтган йили Россияда бу кўрсаткич жон бошига 0,56, Беларусда – 0,45, Ўзбекистонда – 0,36 квадрат метрни ташкил қилди. Ушбу коэффициент 2019 йилдан буён ҳисобга олинади ва Қозоғистон ўтган сафар ҳам МДҲ мамлакатлари орасида пешқадамлик қилган.\nДАНИЯР АЙДАРХАНОВ, САНОАТ ВА ИНФРАТУЗИЛМАВИЙ ТАРАҚҚИЁТ ВАЗИРЛИГИ ҚУРИЛИШ ВА УЙ-ЖОЙ ХЎЖАЛИГИ ҚЎМИТАСИ МАТБУОТ КОТИБИ:\n- Давлат ёрдами кўрсатилиши эвазига мазкур кўрсаткич бўйича пешқадамликка эришдик. 2020 йилда салкам 15,3 миллион квадрат метр уй-жой барпо этилди. Шу жумладан, 140 мингта хонадон ва хусусий уй қурилди.\nҚурилишдаги бу кўрсаткичларга қарамай, «5-10-20» давлат дастури рўёбга чиқарилиши суръатидан Давлат раҳбарининг кўнгли тўлмади, у хонадонлар нархини алоҳида назоратда тутиш зарурлигини тилга олди.\n- Бу ишни рўёбга чиқаришда суръат пастлиги кўзга ташланяпти, 9,5 мингта хонадон ёки режадагининг атиги 56 фоизи фойдаланишга топширилди. Мен ҳукумат икки ҳафта давомида уй-жой сиёсатини такомиллаштириш бўйича таклиф киритишини кутаман. Қозоғистонликлар уй-жой харид қилиши учун пенсия жамғармаларидан фойдаланиши бўйича ташаббусим рўёбга чиқарила бошланди. Энди шов-шув ва кўчмас мулк қимматлашиб кетишининг олдини олишни ўйлашимиз зарур. Давлат органлари аҳоли ва қурилиш ташкилотлари ўртасида тушунтириш ишлари олиб бориши, чайқовчиликка йўл бермаслиги лозим.\nҚозоғистон Сербияга товар экспортини оширади


МХХ мактуби – қатағон ҳукми каби\n15 декабр 2015\n14 декабр куни Жиззах шаҳрининг Бобур махалласида бўлиб ўтган фаоллар йиғилишида ўқиб берилган МХХ мактуби мазмунидан Арамаиснинг рафиқаси Ширин Турсинова шок холатига тушди.\nМактубда, “жиходчи”, “экстремист”, деб аталган, шу йилнинг сентябр ойидан буён хибсда сақланаётган Арамаис Авакян ва унинг 4 нафар ўртоғи, Ўзбекистондаги Конституциявий тузумни ағдариб ташламоқчи бўлгани, бундан ташқари бир милиция ходимини ўлдириб, мурдани балиқ ховузига ташлаб юборгани баён этилган эди. Бундан илгариги мақолаларимизда Жиззахдаги ушбу машъум воқеалар ва уйдирилган жиноятнинг бошланиши хақида хабар берган эдик.\nАрамаиснинг рафиқаси Ширин Турсинова\nАрамаиснинг рафиқаси Ширин Турсинова, мактубда ёзилган жиноятларни эри қилмагани, мактуб қуруқ тухмат ва бўхтондан иборат эканини баланд овозда билдирмоқчи бўлди, бироқ махалла оқсоқоллари уни гапиришга ҳам қўйишмади.\nМХХ идорасидан келган мактуб сўнгида, бундан буён махалладаги ёшларнинг Арамаис ва унинг шериклари каби жиноят йўлини тутмасликлари учун, кенг миқёсда тушунтириш ишлари олиб бориш кераклиги айтилади.\nБу ҳақда маълумот бера олмаймиз!\nУшбу сатрларни ёзаётган журналист йиғилиш бўлиб ўтган Бобур махалла кенгаши идорасига бир неча маротаба телефон қилди. Лекин, гўшакни кўтарган ходима, ўтган йиғилиш хақида маълумот бера олмаслиги билдирди.\nМахалладаги биз таниган фуқаролар билан боғланганимизда эса улар, бўлиб ўтган йиғилиш 35 йиллардаги Сталин қатағони йилларидаги анъаналар бўйича ўтганини тааъсуф билан гапиришди.\n“Хамма жим ўтирди. МХХдан келган мактуб эса худди суд ҳукми каби ўқиб берилди. Одамни этини жунжуктирадиган жиноятлар бирма бир санаб ўтилди ва Фурқат, Акмал, Арамаис, Темур ва Дилшод деган болалар ана шу жиноятларни ижрочиси деб айтишди” дейди маҳалла фаолларидан бири.\nАрамаис фарзанди билан\nУлар маҳалланинг оддий камбағал болалари эдилар\n“Акмал ва Темурни танимайман, лекин Дилшод, Фурқат ва Арамаисни яхши биламан. Улар бир амаллаб рўзғор тебратиб юрган камбағал болалар. Бировга улардан зиён етган эмас. Улар Арамаиснинг балиқ ҳовузида бирга ишлашарди. Ҳовузлариям қолиб кетди. Хали суди бўлмаган йигитларни бу ёқда аллақачон жиноятчига чикариб, маҳаллаларда овоза қилишяпти” дейди афсус билан Бобур маҳалласи фуқароларидан бири.\n35 ёшли Арамаис Авакян ва унинг 4 нафар шерикларининг 4 сентябр куни куппа кундузи катта кўчадан ниқобли кимсалар томонидан ўғирлаб кетилиши Жиззах вилоятида катта шов шувга уйғотганди.\nКейинчалик эса, бу йигитларнинг республика МХХ ходимлари томонидан Тошкентга келтирилгани ва у ерда ноинсоний қийноқларга тутилгани маълум бўлганди. Маълум муддат ўтгач, хибсдагилар Жиззах вилоятига келтирилган ва МХХ хамда Ички ишлар бошқармасининг анча қаршиликлардан сўнг адвокат Лайло Абдуллаева улар билан учрашган эди.\nЙигитларнинг яқинлари билан сухбатда, адвокат уларнинг қамоқдаги ахволини “ўта ачинарли ва дахшатли” деб атаган эди. Қамоққа олинган йигитлар мамлакат жиноят кодексининг 159 (Конституцион тузумга тажовуз) ва 244 (Оммавий тартибсизликлар) каби оғир моддалари билан айбланишаяпти.\nБироқ, бу айбловлар хали судда тасдиғини топмасдан туриб 5 нафар йигитга вилоят МХХ ва Ички ишлар бошқармаси, аллақачон жиноятчи тамғасини ёпиштирди ва бу хақда вилоятдаги махаллаларига мактублар жўнатди.\nХозирда ушбу мактуб асосида Жиззахдаги махаллаларда шошилинч йиғинлар ўтказиляпти, ва айби исботланмаган йигитлар жамоатчиликка ашаддий жиноятчилар сифатида тақдим этиляпти.\nЎзбекистонда бугун қонунларни оддий фуқаролар эмас, амалдорлар оёқ ости қилишаяпти. Бундай бўлмаганида эди, Жиззах вилоят МХХ Республика Конституциясининг 26-моддасини ўта қўпол равишда бузмаган, ва хали иши судда кўрилмаган фуқароларни жиноятчи деб атамаган бўлар эди.\nЎзбекистон Бош қомусининг 26 моддасида эса шундай дейилган: “Жиноят содир этганликда айбланаётган ҳар бир шахснинг иши судда қонуний тартибда, ошкора кўриб чиқилиб, унинг айби аниқланмагунча у айбдор ҳисобланмайди”.\nАрамаиснинг рафиқаси Ширин махаллада бўлиб ўтган йиғилишдан, 10 ойлик гўдагини бағрига босиб зор қақшаб йиғлаб қайтар экан, махалладошларининг биронтаси хам унга тасалли бера олмаганини афсусланиб гапиради.\n“Одамларга нима бўляпти? Қонунлар қаёққа кетди? Нахотки китобларда ўқиганимиз – Сталин даври қатағонлари қайтиб келган бўлса?” дейди Ширин.\ndata-title="МХХ мактуби – қатағон ҳукми каби" data-description="Улуғбек Ашур Eltuz.com 14 декабр куни Жиззах шаҳрининг Бобур махалласида бўлиб ўтган фаоллар йиғилишида ўқиб берилган МХХ мактуби мазмунидан Арамаиснинг рафиқаси ..." data-image="https://eltuz.com/wp-content/uploads/2015/12/rasm613-1.jpg" data-url="https://eltuz.com/kundalik/1610/" data-services="facebook,odnoklassniki,twitter,telegram" data-counter="ig">\n29 сентябр куни “Элтуз” нашри қўлга киритган журналист Бобомурод Абдулла уйида қилинган тинтувга оид ҳужжатлар воқеанинг айрим жиҳатларига ойдинлик ...\nСўнгги икки ҳафта давомида ўзбек телевидениесининг бош хабар дастурлари “Давр” ва “Ахборот”да сезиларли ўзгаришни кузатиш мумкин. Телекўрсатувларда гарчи, янги ...\nМасжид ноиби ўзбек ëзувчисини сотқинликда айблади\nАндижон шаҳар «Уйғур» жоме масжиди имом‑хатиб ноиби ўзбек ëзувчиси Нурилла Отахонов (Нуруллоҳ Муҳаммад Рауфхон)нинг “Бу кунлар” романига қарши мақолани ...


СОҲИБКОРЛАР СУЛОЛАСИ САРДОРИ – EkoPress\nБугун орамизда нафақат дуогўйлиги, балки ўзининг самарали фаолияти билан ислоҳотларнинг чуқурлашувига ҳисса қўшаётган ёши улуғ инсонлар борки, уларнинг ҳар бири ҳақида истаганча сўз айтиш, таъриф боғламоқ мумкин. Ушбу мақоламиз қаҳрамони, ёши тўқсонни тўзғитиб қўйган, фидокорона меҳнати, солиҳ фарзандлари билан жамиятда ўз ўрнини топган, 12 нафар фарзанднинг отаси, 44 нафар набиранинг бобоси, 34 нафар чеваранинг катта бобоси, Булоқбоши туманидаги “Даврон агросаноат” масъулияти чекланган жамияти асосчиси – Каримжон бобо Носиров ер билан тиллашиб, табиатга меҳр кўрсатиб кам бўлмади.\nДонолар айтадиларки, ҳаёт сўқмоқлари доимо равон бўлмаган. Унинг турфа синовлари, яхши ва ёмон лаҳзалари кишини ИНСОН сифатида шаклланишида муҳим омил бўларкан. Лекин, бу жараёнда ҳамма ҳам бирдек сайқал топа билмас, ҳаёт ҳақиқатини англаб умр аталмиш неъматни қадрини жойига қўя олмаскан. Бошқалардан фарқли равишда ўз умрига тўла мазмун ва маъно бера олган, бугун тўқсон бир ёшида ҳам элдан қолмаган, даладан бери келмайдиган Каримжон бобо Носиров бу ҳақда кўп ва хўп ўйлайди ва шунинг асносида бугунги кунларни кўриш насиб этганига минг бора шукрона айтади.\n-Болалигимдан оғир кунларни кўрдим, – дейди отахон суҳбатимиз аввалида. – Айниқса, ота-она меҳрига тўймаганлигим бошимга катта синовларни солди. Эндигина ўн уч ёшга кирганимда иккинчи жаҳон уруши бошланди. Ҳамма ишга яроқли эркаклар урушга кетди. Қишлоқдаги барча ишлар аёллар ва болалар зиммасига тушди. Улар қатори мен ҳам қўлимга кетмон олиб деҳқончилик қилдим, ғўзага сув қўйдим, ғалла етиштирдим. Ундан ортиниг от-арава минардим, турли юкларни таширдим. Илк меҳнат фаолиятим даладан бошлангани сабаб деҳқончиликка меҳр қўйдим. Шу-шу етмиш йилдан бери ер билан тиллашиб, унга меҳримни бериб келаман. Қарангки, она замин ҳам мени ўз неъматларидан бебаҳра қўймади. Бугун эл орасида қандай ҳурмат, эътибор топган бўлсам айнан шу сабабдан, ҳалол меҳнатларим ортидан эришдим.\nКаримжон ота машаққатли болалик майдонида пишди, тобланди. Далада ишлаш билан бирга илм олишга ҳам фурсат топди. Кечки мактабдаги таҳсил давомида зеҳни қўл келди. Натижада ёши улғая боргани сари маъулиятли вазифаларни зиммасига олди. Даставвал ширкатда ҳисобчи, кейинчалик бригадир, ундан сўнг қишлоқ кенгашида, сўнгра ўн йилдан зиёд вақт давомида жамоа хўжалиги раиси бўлиб ишлади. Барча вазифаларда адолат ва ҳалолликни шиор қилган Каримжон Носиров фаолият давомида қишлоқ хўжалиги соҳасидаги билимларини ҳам мустаҳкамлаб борди. Деҳқончилик илмининг билимдонлари қаторидан жой олди. Билганларини ёшларга ўргатди, қатор-қатор шогирдларни тарбиялади. Энг муҳими, ўзи бемалол ўқий олмаган ота 12 фарзанд – 7 ўғил, 5 қизнинг ҳаммасини олий маълумотли қилди. Хусусан, катта ўғил Ломоносов номидаги Москва давлат университетини тугатган. Ҳозирда физика-математика фанлари доктори. Тошкент ва Москва шаҳарларидаги илмий-тадқиқот университетларида илмий ходим бўлиб ишлайди. Бир қанча чет эл мутахассислари билан биргаликда фанда янги кимёвий элемент кашф қилиш юзасидан илмий изланишлар олиб бормоқда. Иккинчи ўғил Рустамбек Тошкент политехника олийгоҳини битирган. Ҳозирда Булоқбоши туманидаги “Кўҳинур” МЧЖ раҳбари. Учинчи ўғил Равшанбек Томск политехника олийгоҳини тамомлаган. Ҳозирда Ўзбекистон тадбиркор ва ишбилармонлар ҳаракати – O’zLiDEPнинг туман Кенгаши раиси. Кейинги фарзандлари Улуғбек ва Бахтиёржон Тошкент қишлоқ хўжалик институтини имтиёзли, олтинчи ўғли Илҳомжон Андижон қишлоқ хўжалик институтини битирган. Еттинчи ўғил Икромжон ҳам олий маълумотли ҳисобчи. Ота изидан борган бу ўғиллар ҳозирда Каримжон ота таъсис этган “Даврон агросаноат” масъулияти чекланган жамиятни ҳар томонлама ривожлантириб боришяпти. Халқимиз дастурхонига мева-сабзавот, гўшт, сут каби қишлоқ хўжалик маҳсулотлари етказиб беришяпти.\nШунингдек, қизларнинг барчаси ҳам зиёли. Мавлудахон Андижон давлат университетининг физика факультетини, Муҳаррамхон тил-адабиёт факультетини имтиёзли тамомлашган. Буробияхон Андижон давлат тиббиёт институини даволаш факультетини тамомлаган. Муҳайёхон ва Маҳлиёхонлар ҳам олий маълумотли бўлиб ҳозирда ўзларининг тадбиркорлик субъектларига эга. Эндиликда набиралар ҳам илм йўлидан боришяпти. Уларнинг кўпчилиги нуфузли хорижий олий ўқув юртларида таълим олишяпти.\nОтахон аслида бундан ўттиз йил пенсияга чиққан. Қаранг, орадан уч йил ўтиб юрт мустақил бўлди, ҳаётимизга тадбиркорлик, мулкдор деган янгиликлар кириб келди. Буни тўғри англаган, нафақадан сўнг уйига сиғмай қолган қаҳрамонимиз ширкат хўжалигидаги қурилиши чала қолиб кетган иссиқхона фаолиятини йўлга қўйди. Ёнига кирган фарзандлари билан уни кенгайтириб боришди. Қишнинг қировли кунларида ҳам бу ерда помидор, бодринг ва бошқа резаворларни етиштириш йўлга қўйилди. Қишлоқдаги юздан зиёд аҳоли доимий иш билан таъминланди. Бугун ана шу иссиқхонадан бошланган фаолият кўп тармоқли йўналишларга айланди. Ўғилларнинг бири интенсив боғда, бошқаси чорва комплексида, яна бошқаси сабзавот етиштиришда машғул. Бошқачароқ айтганда ҳар бир фарзанднинг ўз бизнеси бор.\nЯна бир масала. Носировлар сулоласи нафақат даромад қилади, балки уни ўрни-ўрнида, хайрли ишларга ҳам сарфлашни билади. Ҳозирда уларнинг ёрдами, ҳомийлиги билан қишлоқдаги болалар боғчаси, мактаб, қатор сервис хизмат кўрсатиш шаҳобчалари халқ хизматини қиляпти. Умумхалқ байрамларида эса жойлардаги якка-ёлғизлар, ўзгалар эътиборига муҳтож беморлар уларнинг саҳоватидан баҳраманд бўлишади. Пешона тери эвазига ердан хазина яратаётган соҳибкорлар сулоласи сардори Каримжон бобо Носиров билан суҳбатлашар экансиз, ундаги самимият, дил тўла миннатдорчилик ва қалб изҳорларини ёзиб тугатишнинг ўзи бўлмайди. Ҳар бир фикр, ҳар бир сўзда бир олам маъно борки, кишига алоҳида ўрнак бўлишга арзийди.\nPrevious ДАШТ БАҒРИДАГИ ДУРЛАР\nNext БАХТИ БУТУН БУНЁДКОР


ИнтерФУТБОЛ :: Отабек Зокиров: «Металлург» «Пахтакор»га ўйинни бермайди, бунинг бошқа сабаби бор»\nОтабек Зокиров: «Металлург» «Пахтакор»га ўйинни бермайди, бунинг бошқа сабаби бор»\nPepsi Суперлига якунланишига ҳам бешта тур қолди. Чемпионлик масаласи деярли ҳал бўлган кўринади. «Локомотив» ўзи учун кетма-кет иккита мураккаб ўйинда аввалига меҳмонда асосий рақиби «Пахтакор»ни 3:1, кейин эса ўз уйида 3-ўринда бораётган «Навбаҳор»ни 1:0 ҳисобида мағлуб этди.\nБу билан «темирйўлчилар» ўзларининг олий мақсадлари сари анча яқинлашишди. Турнир жадвалининг иккинчи ярмида ҳам кураш қизғин кечмоқда. Кеча 27-турнинг сўнгги учрашувида турнир жадвалида ёнма-ён бораётган «Бухоро» ва «Металлург» клублари ўзаро тўқнаш келишди.\nБундан аввалги турда бекободликлар ўз майдонларида «Бунёдкор»ни қабул қилиб, ўйиннинг асосий вақтига ҳакам томонидан қўшиб берилган дақиқаларда Шаҳзод Шайманов урган гол эвазига уч очкони қўлга киритишганди. Бухороликлар эса Наманганда «Навбаҳор»га имкониятни бой беришганди (0:1).\nБиз кечаги ўйин олдидан «Металлург» клуби ҳужумчиси Отабек Зокировдан интервью олдик.\n- Отабек, бундан аввалги турда «Бунёдкор»ни мағлуб этдинглар. Келинг, суҳбатимизни ана шу қийин ўйинда келган жуда ҳам керакли ғалаба ҳақидаги фикрларингиз билан бошласак.\n- Баҳснинг қийин кечиши олдиндан маълум эди. «Бунёдкор» ҳар қандай вазиятда ҳам кучли ўйин намо-йиш этиб келган. Учрашувда уч очко олишни мақсад қилгандик. Охиригача ғалабага ишондик ва интилдик. Менимча, айнан шу ҳолат, яъни сўнгги сонияларгача курашганимиз муваффақиятимизга сабаб бўлди.\n- «Металлург»нинг шу кунгача ўтказган иккинчи давра учрашувлари ҳақида умумий фикрингиз қандай?\n- Мавсум аввалида клуб раҳбарияти биринчи даврани юқори кайфиятда ўтказиб, якунда кучли олтиликка кириш вазифасини қўйганди. Бу топшириқ уддаланди. Энди иккинчи даврада ҳам ана шу мазмунли ўйинни сақлаб қолишимиз керак эди. Аммо ҳамма учрашувларни ҳам бир текис ўтказа олмаяпмиз. Айниқса, иккинчи давранинг бошланиши қийин кечди.\n- Шу нарсани сўрамоқчи бўлиб тургандим. Иккинчи даврадаги бироз ўхшамаётган, қовушмаётган ўйин нима билан боғлиқ?\n- Бир нарсани унутмаслик керак, кучли олтилик ўз номига муносиб! Яъни, биз жойлашган гуруҳда оддий жамоалар қолмади. Олтита клубнинг ҳам ўз олдига қўйган улкан вазифалари бор. Шунга қарамай, бу кучли клубларга муносиб қаршилик кўрсатишга, тенгма-тенг ўйнашга ҳаракат қиляпмиз. Бироқ юзага келтирилаётган вазиятлардан фойдаланишда омадимиз келмаяпти.\nУмуман, қолган жамоалар ҳам майдонга ютқазаман, очко йўқотаман, деб тушаётгани йўқ. Суперлиганинг қолган ўйинларида ижобий натижа қайд этишга ҳаракат қиламиз. Бунинг учун ҳар бир футболчи мураббийнинг кўрсатмаларини тўлиқ бажариб, бехато ўйнашга интилади. Лекин бундай истак бошқаларда ҳам бор.\nЧемпионлик ва совринли ўринлар тақдирини ҳал қиладиган учрашувлар энди бошланяпти. Биз ҳам мавсумни имкон қадар юқорироқ ўринда тугатишга уринамиз.\n- «Металлург» иккинчи давра доирасидаги ўйинларнинг бирида «Пахтакор»га ўз майдонида йирик ҳисобда ютқазди. Мағлубиятни кутмаганмидинглар?\n- «Пахтакор»га қарши кечган ўйинда асосий таркибимизнинг кўплаб футболчилари майдонга тушолмадилар, чунки улар рақиб жамоадан ижарага олинган ўйинчилар эди. Шунинг учун ҳам «Пахтакор» билан баҳсда жамоамизнинг асосан ёш футболчилари майдонга тушади. Мураббийлар мажбурликдан ёшларга ёки ўйин амалиёти кам бўлганларга имконият берадилар.\n- «Металлург» «Пахтакор»га қаршилик кўрсатмайди, ўйинни «бериб» юборади, деган гап-сўзларга қандай муносабат билдирасиз?\n- Ўйин ҳеч қачон берилмайди. Бу ерда бошқа сабаби бор ва мен буни юқорида айтдим. Ёш таркиб «Пахтакор»дек кучли жамоага етарлича қаршилик кўрсата олмайди. Таркиб оптимал бўлмаганидан кейин қандай қилиб ижобий натижа кутиш мумкин?\n- «Металлург»нинг ўйини чиқса, кучли клубларни ҳам мағлуб этишга қодир. Фикримни «Бунёдкор»га қарши ўйин ҳам тасдиқлайди. Лекин оддий жамоалар билан учрашувларда кўпинча ютқазиб қўяди ёки дуранг ўйнайди. Бунинг сабаби нимада?\n- Биз учун оддий жамоанинг ўзи йўқ. Ҳар бир рақибга қарши бир хил тайёргарлик кўрамиз. Рақиб танламаймиз, ажратмаймиз, аксинча, ҳурмат қиламиз. Лекин фақат ғалаба қозониш ҳам имконсиз.\n- «Металлург»га кўп йиллар давомида Рустам Мирсодиқов устозлик қилди. Жамоанинг ҳозирги бош мурраббийи Андрей Шипиловнинг футбол фалсафаси нимадан иборат экан?\n- Биринчи галда тартиб-интизомга эътибор қаратади. Бекободда жуда аҳил ва иноқ жамоа шакллантира олди.\n- Отабек, «Металлург»да етарлича ўйин амалиётига эга бўлмаяпсиз. Бу нима билан боғлиқ?\n- Тўғрисини айтсам, ўтган ўйинлар мен учун синов бўлди. Бу билан ҳаёт тўхтаб қолмайди. Ҳа, сиз айтгандек, ўйин амалиёти камроқ. Икки ҳисса куч билан меҳнат қилишда давом этаман. Майдонга кимни туширишни бош мураббий ҳал қилади. У футболчиларнинг қандай ҳолатда эканлигини билади ва табиийки, натижага ҳам жавобгар бўлади.\n- «Металлург»га ўтишингиз қай тарзда амалга ошганди?\n- Ўша пайт бир нечта жамоалардан таклиф тушганди. Улар орасида «Металлург» ҳам бор эди. Уч-тўрт кун синов бўлди. Шундан сўнг менга шартнома таклиф қилишди.\n- Келишув йил охиригача имзоланганми?\n- «Локомотив» деярли чемпионликни нақд қилдими?\n- Ҳали олдинда ўйинлар бор. Лекин вазиятга реал кўз билан қарасак, «Локомотив» бундай қулай имкониятни қўлдан чиқармаса керак. Боз устига, «темирйўлчилар» асосий рақиблари - «Пахтакор» ва «Навбаҳор»ни мағлуб этишди. Менимча, «чемпионлик ўйини» номини олган учрашув кўп саволларга жавоб берди.\n- «Металлург» совринли ўринлардан умидини уздими ёки ҳали курашиб кўрадими?\n- Йўқ, кураш охиригача давом этади. Мақсадимиз - чемпионатни ҳозир эгаллаб турган ўрнимиздан юқорироқда тугатиш. Назарий жиҳатдан ҳали имкониятларимиз етарли.\n- Вазиятга реал қарасак, имконият «Навбаҳор» ва «Бунёдкор»да кўпроқдек кўриняпти. Сизга ҳам шундай туюлмаяптими?\n- Агар клубларнинг турнир жадвалида эгаллаб турган ўринлари ҳамда салоҳиятларига қараб баҳо берадиган бўлсак, сиз айтгандек, рақибларимизда имконият кўпроқдек кўриняпти. Аммо иложсиз нарсанинг ўзи йўқ. Биз ҳам осонликча таслим бўлмаймиз. Охиригача курашамиз.\n- Отабек, ўзингиз учун энг яхши ўтган мавсум сифатида қайси йилларни айтган бўлардингиз?\n- (бироз ўйланиб) Менимча, 2015-2017 йиллар ёмон ўтмаган. Ўша мавсумларда футболчи сифатида ўсишга эришдим. Афсуски, жорий мавсум мен учун омадсиз келди. Очиғи, ўзим ҳам бунга ҳайронман. Жуда кам ўйин амалиётига эга бўляпман. Лекин бу билан тўхтаб қолганим йўқ, тушкунликка тушмаяпман. Меҳнат қилишда давом этмоқдаман.\n- Келаси мавсум учун ҳали режалар тузмадингизми?\n- Олдиндан бир нарса дея олмайман. Ҳозир бор эътиборимиз чемпионатнинг сўнгги тур ўйинларига қаратилган. Насиб қилса, ҳаммаси яхши бўлади, деган умиддаман.\n- «Металлург»нинг ҳужум чизиғида рақобат шунчалик кучлими?\n- Рақобат ўзига яраша бор. Лекин жамоамизда тенгма-тенг рақобатлашса бўладиган футболчилар, хусусан, ҳужумчилар жам бўлган.\n- Футболчиларнинг қисқа муддатли шартномалар имзолаётганига нима сабаб бўлиши мумкин?\n- Ҳозир Суперлигада деярли 90 фоиз футболчи сиз айтгандек, бир йиллик шартнома имзолаяпти. Келаси йили жамоаларнинг аҳволи қандай бўлади? Бу саволга айни пайт ҳеч ким жавоб бера олмайди. Энг асосий сабаби ҳам шу!\n- Клубларга нисбатан ишончсизлик борми ёки аксинча, жамоалар футболчиларга ишонмай қўйганми?\n- Ҳар икки вариант ҳам тўғри.\n- Шахсан ўзингиз энг кўп муддатга имзолаган шартномангизни айта оласизми? Ўшанда келишув қанча муддатга тузилганди?\n- «Нефтчи»да ўйнаб юрган кезларим 3 йиллик битим тузгандик. Ҳозирча фаолиятимда энг узоқ муддатга имзолаган шартномам шу бўлиб турибди.\n- «Нефтчи»га қайтган бўлармидингиз?\n- Насиб қилса, бир кун албатта, Фарғонага қайтаман. «Нефтчи» футболчилик фаолиятимда алоҳида аҳамиятга эга клуб ҳисобланади.\n- «Металлург»да маошларни ўз вақтида оляпсизларми?\n- Ҳа, бу борада ҳеч қандай муаммо йўқ. Кўз тегмасин, ҳаммаси жойида.\n- Суперлиганинг янгича формати сизга маъқул келяптими?\n- Шахсий фикрим, Ўзбекистон ПФЛ тўғри йўлдан бормоқда. Суперлига чемпионатимизни анча жонлантирди. Айниқса, биринчи босқичда жамоалар кучли олтиликка кириш учун астойдил кураш олиб боришди.\n- Лекин ҳозир иккинчи олтиликда деярли «интрига» йўқ. Бунга қандай фикр билдирасиз?\n- Қуйи олтиликдаги жамоалар Суперлигада «жон» сақлаб қолиш учун курашишяпти. Улар орасида «Насаф»нинг борлиги ўйинларнинг қизиқарли ўтишини таъминлаяпти.\n- Ўзбек футболидаги энг катта муаммолар қаторига шахсан сиз қандай камчиликларни киритган бўлардингиз?\n- Менимча, катта камчиликлар йўқ. Келаси мавсум ҳам чемпионатимиз бу йилги тизимда ўтказилса, қизиқарли ўйинлар сони янада кўпаярди. Майдонларнинг ҳолати анча яхшиланди. Ўйинлар кечки пайтларда ўтказиляпти.\n- Про-лиганинг савияси ҳақида нима дея оласиз? Бору йўқлиги билинмаётгандек таассурот қолдиряпти. Сизга бу билинмаяптими?\n- Суперлигага бериладиган йўлланмалар учун кураш анча муросасиз кечмоқда. Про-лигада «Машъал», «Динамо», «Андижон», «Сурхон» каби жамоаларнинг иштирок этаётгани қуйи дивизиондаги учрашувларнинг ҳам қизиқарли ўтишига замин яратмоқда.\n- Суперлигага қайси жамоа йўл олади, деб ўйлайсиз?\n- Ҳозир учта жамоада бир хил очко бор. Фикримча, бу масала охирги турларгача очиқлигича қолса керак. Ҳаммаси сўнгги турда ҳал бўлиши мумкин.


“Ҳумо” бош мураббийи кечаги ғалабанинг сирини очиқлади / Olamsport.com\n06 дек 09:35\n“Ҳумо” бош мураббийи кечаги ғалабанинг сирини очиқлади\nТеглар : ПопихинХоккейҲумо\nКеча оқшом Тошкентнинг “Ҳумо” жамоаси муҳташам “Ҳумо Арена”да Олий хоккей лигаси доирасидаги навбатдаги учрашувини ўтказган эди.\nУшбу баҳсда Евгений Попихин шогирдлари Самаранинг “ЦСК ВВС” клубини қабул қилиб, овертаймда киритилган олтин гол эвазига ғалабани тантана қилганди. Учрашувдан сўнг ўтказилган матбуот анжуманида “Ҳумо” устози саволларга жавоб қайтарди.\n- Кийиниш хонасида йигитларга энг муҳими якунда характер кўрсатиш керак, дегандим, - дея сўз бошлади Попихин. - Гувоҳи бўлганингиздек, рақиб жуда кучли ўйин намойиш этди. Ўтган турда ҳам улар Воскресенскда “Химик”ка қарши кечган ўйинда ҳар томонлама устунликка эга бўлишди. Гарчи самараликлар ғалаба қозона олмаган бўлсалар-да, ўз ўйинлари билан мухлислар олқишини олишганди. Бугун “ВВС” хоккейчилари ўша ўйиндан ҳам кучлироқ кўринишди. Айниқса, иккинчи периодда ҳужум зоналаримизни ёпиб қўйишди. Бир томондан омадимиз ҳам келди. Рақиб қулай вазиятларда дарвозамизни ишғол қила олмади. Учинчи бўлимда гол ўтказиб юборган бўлсак-да йигитлар характер намойиш этишди, охиригача курашишди. Хоккейда бу ҳолат ҳамиша тақдирланган. Кейин бугунги ўйинизда мухлислар сони ҳам кўп бўлди. Бу ҳам ғалабага ўз хиссасини қўшди. Даҳанаки жанглар ҳам бўлди. Бу XXI аср ўйини. Ўз ўрнида меҳмон жамоа мураббийига миннатдорчилик билдираман. Биз у билан анчадан бери танишмиз, ажойиб мураббий ва инсон.\n- Ўйин учун мўлжалланган режа қанчалик амалга ошди? Қандай хатолага йўл қўйдинглар?\n- Ўйин давомида учрашув учун мўлжалланган режамизга ўзгартириш киритдик. Иккинчи бўлимда рақиб кўрсатган ўйин ҳақиқатдан ҳам улар айни пайтда юқори спорт формасида эканликларини кўрсатди. Учинчи бўлимда тартибли ўйнадик. Агар пала-партиш ҳужумга ўтиб кетганмизда, бунинг учун жазоланган бўлардик. Самараликлар жисмоний жиҳатдан биздан сезиларли устун эдилар. Майдон марказидаги устунлик эвазига ўйинни тенглаштириб олдик.\n- Роман Смирягиннинг ўйини ва бугунги ҳолати ҳақида қандай фикрдасиз?\n- Хоккейчи жароҳат олган ёки касал бўлиб қолган ҳолатларда улар билан индивидуал суҳбатлашаман. Юз фоиз ўйинга тайёр бўлсагина музга чиқишига рухсат бераман. Агар 75 фоизга тайёрман деса ҳам, хоккейчини таркибга киритмайман. Смирягин бугун ўйнади ва биз ғалаба қозондик!


«СОВУҚҚОН» ОТА-ОНАЛАР ВА УЛАРНИНГ УЛҒАЙГАН ФАРЗАНДЛАРИ • NeMolchi.uz\nBosh sahifa Jabrlanganlarga maslahat «СОВУҚҚОН» ОТА-ОНАЛАР ВА УЛАРНИНГ УЛҒАЙГАН ФАРЗАНДЛАРИ\n«СОВУҚҚОН» ОТА-ОНАЛАР ВА УЛАРНИНГ УЛҒАЙГАН ФАРЗАНДЛАРИ\nСовуққон, бепарво, ўзини четга олувчи ота-оналар нафақат фарзандларининг болалигини, балки келажагини ҳам заҳарлайди. Боланинг ҳар томонлама баркамол ривожланиши учун унга меҳр, эмоционал яқинлик, қалбан илиқлик зарур. Аммо барча ота-оналар ҳам буни ўз фарзандларига бера олмайди. Бунинг сабаблари кўп: руҳий бузилишлардан тортиб оғир феъл-атворгача. Баъзи ота-оналарнинг ўзлари болаликдан носоғлом муҳитда катта бўлган.\nСовуққон ота-оналарнинг турлари кўп: инкор этувчи, эмоционал томондан инкор этилганлар, нарцисстик тоифадаги, касбига муккасидан кетган ва ҳоказо. Уларнинг оиладаги ҳаракатлари оқибатида келажакда қуйидаги муаммолар юз бериши мумкин:\nМуносабатлардаги қийинчиликлар. Бу муаммолар болаликдан бошланади. Агар ота-она болаликдан совуқ муносабатларда улғайган бўлса, у ҳолда фарзандларда ҳам шу такрорланиши мумкин.\nМеҳр кўрсатолмаслик ва боғланиб қолиш қўрқуви. Совуққон ота-она қўлида тарбия топган ўсмирлар ва болалар бировга меҳрини кўрсатолмайди ва боғланиб қолишдан қўрқади. Натижада атрофдагилар билан масофа сақлашга ҳаракат қилади. Бундай инсонлар муносабатларда ўзларини хотиржам ва хавфсиз ҳис этолмайди.\nХудбинлик. Меҳр кўрмаган болалар худбинлик ҳисобига ҳаётини яхшилашга ҳаракат қилади. Худбинлик орқали етишмаётган муносабатлар ўрнини тўлдиришга интилади. Улғайгач ҳам кўп нарсага эришишда кўпроқ ўзини ўйлайди.\nҚарамликка бўлган мойиллик. Ички оғир ҳолатлар спиртли ичимликлар ёки гиёҳванд моддаларга бўлган мойилликни келтириб чиқариши мумкин. Инсон улардан таскин топишни истайди.\nЎзини назорат қила олмаслик муаммолари. Инсоннинг иродаси кучли бўлмаса, ўзига ишонмаса, атрофдагилар таъсирига тушиб қолади. Унинг атрофида соғлом жамият шаклланмайди. Қолаверса, ўзини ҳам бошқаролмай, ҳаракатлари учун жавоб беролмайди.\nУмидсизлик, ишончсизлик ва ғамгинлик. Ҳиссий беқарор ота-оналарнинг фарзандлари қалбида тушкунлик билан яшайди. Худди бир нарсасини йўқотгандай, афсус надомат чекаверади. Ота-онаси бўла туриб, уларнинг борлигини ҳис қилмасдан яшашдан ёмони йўқ. Бунда инсон умид қилиш, ишонч ва хурсанд бўлиш қобилиятини йўқотади. Унинг ортидан тушкунлик, ҳатто суицид ҳаракатлари ҳам кузатилиши мумкин.


Олам – бола нигоҳида – Jahon adabiyoti\nЎзбекистон халқ ёзувчиси Ўткир Ҳошимовнинг “Икки эшик ораси” ва америкалик Нобель мукофоти совриндори Уильям Фолкнернинг “Мен ўлган кунда” асарларида муаллифлар қаҳрамонлар дунёқараши орқали жамият ҳаётини, унинг муаммолари, ўтмиши ва бугунини баҳолайдилар ҳамда ўз фикрларини қаҳрамонлар сўзларида ҳавола қилишлари туфайли уларни ровийга айлантирадилар.\nИккала адиб асарларининг ривоя структурасидаги ўхшашликлардан бири − катталар олами бола ёки ўсмир нигоҳи билан тасвирланишидир. Бундай услуб дунё адабиётида, масалан, В.Гюго, Л.Андреев, Ч.Айтматов, Х.Ли асарларида кенг қўлланилган. Уильям Фолкнер ва Ўткир Ҳошимов асарларида катталар оламига ўзича қаршилик кўрсатган боланинг тоза виждони тасвирланади. Бу хусусият иккала адибнинг барча асарлари учун хосдир. Болалар катталар ҳаётининг ташқи суратини кўради, улар ҳамиша ҳам рўй бераётган ҳодиса моҳиятини англамайди, воқеликни баъзан тушунгандек бўлади. Боланинг катталарда нима содир бўлаётганини тушунмаган ёки тўлиқ тушуна олмаганлигини тасвирлаш иккала адибга ҳам хос хусусиятдир. “Икки эшик ораси” романида бола (у хоҳ Музаффар, хоҳ Робия бўлсин) тилидан берилган ҳикояни ўз ичига олган боб бор. Ўткир Ҳошимовда бола (Музаффар) катталарни – тамаки ҳиди анқийдиган отасини, коптокдек думалоқ аммасини, иягида холи бор аёлни кузатади. Уильям Фолкнерда эса ҳикоя янада мураккаблашади, роман қаҳрамонларидан бири – Вардаман, ақлан етук бўлмаган бола воқеалар мағзини тушунмаган ҳолда кўради, аммо катталар учун аҳамиятсиз деталларни топиб беради. Масалан, у Адди қабри устида учаётган, кундан-кунга кўпайиб бораётган калхатларни санайди. Катта ёшдаги қаҳрамонларнинг бирортаси бу деталга аҳамият бермайди.\nЁзувчилар болаларга хос соддадиллик сифатини тасвирлайди. Болалар катталар бажарадиган мажбуриятлардан холи, бу Ўткир Ҳошимов романида аниқ кузатилади: “Қора амма”мни кўриб қолдим. Қўлида боғичи ечилган қийиқча. Бошидан рўмоли сирғалиб елкасига тушган. Негадир титрайди. Оппоқ сочлари учидаги сўлкавой чўлпиларининг жиринглаши чилдирма шовқини, сурнай овозида эшитилмаса ҳам бир-бирига урилиб кетаётганини сездим” (“Икки эшик ораси”, 108-бет). Кичкина бола нигоҳида аёлнинг ички кечинмалари берилади. “Кумуш сўлкавойлар овози” – бу бола учун ўйин, аммо китобхон айнан шу детал орқали Робия (ўғли Кимсаннинг қайлиғи)ни бошқа одамга узатаётган онанинг изтиробини ҳис қилади.\nЎткир Ҳошимов ва Уильям Фолкнер асарлари қаҳрамонларининг ўта таъсирчанлиги ҳидлар ва овозлар ифодаси орқали тасвирланади. Иккала адибнинг кичкинтой қаҳрамонлари атрофдаги оламни ҳид ва овозлар билан ҳис қилади. Масалан, “Икки эшик ораси” романи бошида овозлар ва ҳидлар бирор ҳаракатнинг содир бўлишидан огоҳлантиради. Музаффар аммасини қатиқ ҳиди билан бирга тасаввур қилади, чунки унинг ҳаяжон туфайли зўрайиб ғишиллаган нафасидан шу ҳид келади. Раъно образи гунафша ҳиди, унинг атри билан боғланган, Музаффар у билан биринчи учрашганида: “Ундан ажиб ҳид тараларди” (354-бет), деб хаёлидан ўтказади. Кейинроқ, Раъно Музаффарнинг олдига яна келганида, у: “Димоғимга яна гунафша ҳиди кирди”. Йиғлагим келди. Билмайман, балки гунафша иси кўзимни ачиштиргандир”, (398-бет) − дейди. Ўткир Ҳошимов асарида турғун ҳид детали, албатта, хотираларнинг ажралмас қисми бўлиб келади. Ўтмиш билан боғлиқ ҳидларчалик ҳеч бир нарса ўтмиш хотиралари саҳнасини жонлантириб юборолмайди. Шунингдек, Кимсан ва Робиянинг тоза, самимий муҳаббати олма дарахти гулларининг ҳиди билан уйғун берилади, Кимсан билан театрдан қайтаётганида Робия: “Димоққа гуллаб турган олма ҳиди урилди…” (86-бет ) – дейди. Музаффар ва Мунавварнинг ўзаро муносабатлари тасвирланганда ҳам адиб айнан шу ҳидни эслатиб ўтади. Бу ҳиднинг асарда такрор келиши Кимсан ва Робия муҳаббатининг ёшларда ҳам такрорланаётганидан дарак беради. Бу ҳолат табиат ҳиди ва овози билан ҳамоҳанг тасвирланади, бу ерда инсон овози пасайиб, балки бутунлай “ўчади”. “Итлар тумов бўлгандек бўғиқ акиллайди. Ҳавода тезак ҳиди аралаш ғўзапоя иси анқийди. Узоқда, қишлоқ томонда қарсак овозлари эшитилади” (477-бет). Ҳид образи қаҳрамонларнинг руҳий ҳолати билан боғлиқ равишда ўзгариб туради. Робия табиб ўғли − Очилга турмушга чиқишни рад этганида, Очилнинг ҳолати қор ҳиди билан уйғунлаштирилади: “Ҳавода қор иси сезилди” (125-бет). Асардаги ҳидларнинг тутган ўрни синчиклаб ўрганилганда, таъкидлаш керакки, бир томондан, ҳидлар образларнинг асл табиатини очиб беришини кўрамиз: “Қора амма”мдан қатиқ иси, Роби опамдан лампамой ҳиди анқийди. Мен бўлсам дадамнинг тамаки иси анқиб турган мўйловини, елкасидаги чуқур чандиқни ўйнаб ётишни қўмсайман…” (28-бет). Бола ҳидларга кўпроқ ишонади: “Ростдан ҳам кечаси ёнимда дадам ётгани аниқ. Ёстиқдан папирос ҳиди келяпти” (“Икки эшик ораси”, 28-бет).\nИккинчи томондан, роман ҳид билан боғлиқ хотираларга тўлиб-тошиб ётибди. Робия хаёлидан: “Дастурхон қатини очишим билан димоғимга офтоб, буғдой, ер ҳиди урилди. Худди Кимсан акамнинг юзидан анқиб турадиган исга ўхшаш бўй…” (98-бет), – деган ўй кечади. Баъзи бир ҳолларда ҳидлар воқеалар билан бирга содир бўлади, масалан, тўйга тайёргарликда ҳам. Кичкина Музаффар аммасиникидан уйига қайтганида, отасидан унга таниш тамаки ҳиди эмас, балки оҳак ҳиди келади. Айни шу ҳолатда ҳид нафақат маълум хусусиятга эга бўлиб, балки ҳаракат компоненти, сюжет ўсиб бориши ва тўйга тайёргарликдан огоҳ этувчи ўзига хос кодга айланади. Агар қор иси олма ҳиди таъсирини йўққа чиқарган бўлса, валерианка ҳиди гунафша – умид туйғусини барбод қилади: “Димоғимга гунафша ҳиди урилишини кутган эдим. Йўқ, валерианка иси анқиди. Бундан чиқди, юраги касаллиги рост…” (439-бет) – Музаффар онаси билан сўнгги маротаба учрашганида шундай ўйлайди. Айнан валерианка ҳиди Раънонинг аҳволини, қачондир ўз айби билан йўқотган ўғли олдидаги ҳолатини аниқ-тиниқ намоён этади.\nЎткир Ҳошимов романи учун ҳидларнинг товушлар билан ҳамоҳанглиги хос хусусиятдир. Айнан ҳидлар ва товушлар рамзий ифодаси ўзбек ва америка адибларининг ижодида асосий маънога эга. Бу алоҳида ўзига хос фалсафий асосга эга услуб хусусияти бўлиб, қаҳрамонлар хотираларини тўлдиради, қўшимча мазмун беради.\nУлар биргаликда асардаги замон тимсоли ва тасвири сифатида муҳим роль ўйнайди. Протез (ясама аъзо)нинг шағал устидан ғирчиллаб юришига ўхшаш товушлар инсоннинг ўзига хос хусусиятини кўрсатиб туради, кейинги товушлар замон образи тимсолини акс эттиради: “Музика янграйди, ора-чора “гум-гум”, “вош-вош” деган товуш эшитилади. Аллақаёқдан гармон овози қулоққа чалинади. Узоқроқда чилдирма бака-банг қилади. Кимдир йиғлайди, кимдир кулади. Каттакон осма соатнинг миллари ўндан йигирма минут ўтганини кўрсатиб турибди” (95-бет). Поезд шовқини Кимсаннинг фронтга кетиши билан боғлиқ ва уруш даврининг фожиасини кучайтиради: “Ниҳоят охирги вагон ҳам тарақ-туруқ қилиб ўтиб кетди… Олислаб бораётган паровоз нола чеккандек чўзиб гудок чалди” (97-бет). Вокзал образи уруш даврини ҳамиша эслатиб туради: “…Кейин ҳам ёз кечалари ойим билан айвонда ётганимда Алвасти кўприк томондан ғилдираклар тарақлагани, паровознинг нола қилгандек чўзиб гудок чалишини эшитиб қолсам, вокзалдаги ўша манзара кўз олдимга келар, юрагим орзиқиб-орзиқиб кетар эди…” (99-бет). Бундай ҳолда товушлар ва ҳидлар маъжозий маънога ўзгариб, бошқа хусусиятга эга бўлади.\nШунга ўхшаш хусусиятлар Уильям Фолкнернинг “Мен ўлганимда” асари учун ҳам хосдир. Вардаман кечинмалари ҳидлар ва товушлар билан уйғун келади: “Ўрмонни тинглайман, жимжитлик: мен сукунатни биламан. Товушлар жонли эмас – улар ҳам …хириллаш, тапиллатиш, совиган бадан ҳиди…” “Иссиқ ис, мен унинг каравоти ва юзидан илғаяпман. Оғил қоронғи ва тинч… ҳид анқийди…” (“Мен ўлганимда”, 19-бет). Уильям Фолкнерда ҳид араванинг қатнов йўли билан параллел келади, бир томондан, бу ҳид марҳума Адди ҳолатини доимо эслатиб туради, бошқа томондан эса, дафн этиш жараёнининг кечиш вақтини ифодалайди.\nҲар иккала адиб учун воқеаларни бола идроки орқали бериш қарама-қарши руҳият: болалар ва катталар руҳиятини очиб беришда жуда қўл келади. Бўрижар, Алвасти кўприк деталлари ҳам ҳар хил ҳолатда турли маъно касб этади. Эсингиздами, ҳар сафар “Алвасти кўприк”ка яқин келиши билан оёғи қалтирайдиган Робия, Шомурод тоғасининг уйига тасодифан кириб, Раънонинг хиёнатини кўргач, “Раъно янгамникида кўрганларим олдида “Алвасти кўприк” нима бўпти, деган хулосага келади. Бу кўприк инсонларнинг сарасини саракка – пучагини пучакка ажратадиган воситадек таассурот қолдиради.\nУ.Фолкнер романида ҳам дарё тасвири бор. Бу романга ҳам дарё детали бежиз киритилган эмас. Дарё тошиб кўприкни олиб кетади. Хачирлар сувга чўкиб, маййит ортилган арава сувга ағдарилади. Бу билан У.Фолкнер бу дунёда маънавият қолмади, сувга оқиб кетди, дегандек бўлади.\nҲар бир персонаж ҳикоясида турфа хил диалоглар боғловчи вазифасини бажаради. Шунингдек, Ўткир Ҳошимовда, биринчи қарашда, диалогнинг асосий схемаси имкон қадар оддий: ёзувчи қаҳрамонларнинг рўпара туришини беради, масалан, Музаффар ва Робия, Музаффар ва Раъно ва бошқалар. Бироқ роман диалогларини ўрганиш қуйидаги хулосага келиш имконини берди: унда фақат иккита яхлит диалогга эмас, балки иккита “парчаланган” (М.Бахтин термини) овозга дуч келинади. Тақдир ҳукмига кўра, бутун умр Кимсанни севган Робия Шомуродга, Музаффарнинг отасига турмушга чиқишга мажбур бўлади. Чиндан ҳам бу унинг томонидан Кимсанга қилинган хиёнат эди. Робия тўйдан бироз ўтиб сандиқдаги нарсаларни тартибга солаётганида қийиқчани кўриб қолади. Четига қизил ҳошия тикилган қийиқча кутилмаганда Робиянинг қалбидаги туйғулар бўронини уйғотиб юборади. Унинг кечинмаларини адиб ўша пайтда унинг ёнида бўлган кичкина Музаффар нигоҳи билан тасвирлайди: “Роби опам қийиқчани тиззасига ёйиб узоқ қараб қолди. Қийиқчани секин-секин силади. Аввал ранги ўчди. Кейин лаблари титрай бошлади. Қийиқчани юзига босди. Елкалари титраб-титраб, бирдан ўзини намат тўшалган ерга отди.\n− Ночорман! − деди ўкраб. − Шўрим қурсин!\nҚаддини ростлаб, қийиқчани бағрига босганча яна мук тушди.\n− Кечиринг мени! − деди қийиқчани юзига босиб. − Рози бўлинг!\nСурма аралаш кўз ёшидан қийиқча бир зумда қоп-қора бўлиб кетди. У қийиқчани лабига босганча бўғиқ овозда аянчли чинқирди:\n− Бошимни қаёққа олиб кетай! − икки қўлини қийиқча аралаш баланд кўтариб сочини чангаллади…\nУ ўтирган жойида мени бағрига босди. Кўз ёшидан жиққа ҳўл бўлиб кетган юзини юзимга босди, ингради.\n− Болажон! Шўргинам қурсин, болажо-о-он!\nШу ерда болакай Музаффарнинг ички овози шундай дейди: “Қўрқиб кетдим, дадамнинг: “Яхши бола бўлмасанг, Роби опанг кетиб қолади”, дегани эсимга тушди.\n− Йиғламанг! − дедим қучоқлаб. − Роби опа, йиғламанг, ойи… Майли, дадамминан ётмайман, сизминан ётаман…” (114-бет).\nБу диалог Робиянинг Кимсан билан боғлиқ хотираларини акс эттиради: у Кимсан олдида ўзини айбдор ҳис қилади – мустаҳкам, чуқур ўрнашиб қолган биринчи муҳаббат хотиралари уни яна изтиробга солади. Кутилмаган детал – қачондир Кимсанга атаб тикилган қийиқча туйғуларни туғёнга келтиради, оғриқ солади, ўтмиш хотираларини уйғотиб юборади. Қаҳрамон нутқининг ташқи қурилиши бутунлай бошқа тусга киради: узуқ-юлуқ, чалкаш, чала-чулпа. Робия нутқи романнинг сюжет чизиғини, чунончи, Робия ва Кимсаннинг ўзаро муносабатларини равшан кўрсатади.\nҚаҳрамонларнинг очиқ ва ёпиқ берилган диалоглари роман учун хос хусусиятдир. Робия репликаси “истиғфор” монологи бўлиб келиши мумкин, у нафақат ёнидаги Музаффарга, балки кўринмас Кимсанга мурожаат қилади. Жараён драматизми Музаффар нутқи билан янада ёрқин намоён бўлади. Овозларни бундай жойлаштириш Кимсаннинг сюжетдан ташқаридаги ролини, Робиянинг аччиқ фожиаси ва кичкина Музаффар руҳиятини ёрқин кўрсатади. Музаффар барча муаммога сабабчи ўзи деб ўйлайди ва Робияга юзланади: “…Майли, дадамминан ётмайман, сизминан ётаман!”\nЁзувчи диалогнинг бундай турини Музаффарнинг ўз онаси Раъно билан учрашувини тасвирлаган “Ғалати хотин” бўлимида ҳам давом эттиради. Бу бўлим, бизнинг назаримизда, романдаги энг таъсирли қисм ва кичкинтой Музаффарнинг нигоҳи билан қаралганда, айниқса, шундай. Раъно қачонлардир эмизикли боласини бировга бериб ўзи туғилиб ўсган жойларга кетади. Унга эса, боланг ўлди, деб айтишади. Кейинроқ, у тасодифан ўғли Музаффарнинг тирик эканини билиб қолади. Музаффар дўсти Абдували билан бирга мактаб боғидан ёнғоқ ўғирлаётганида Раъно уни учратади. Табиийки, болалар Раънони боғ қоровулининг қизи ёки келини бўлса керак, биз қўлга тушдик, деб ўйлайди. Албатта, болалар гунафша ҳиди анқиётган бу нотаниш аёлнинг ҳолатини англамас эди. Улар фақат боғдан тезроқ қочиб қолиш кераклигини биларди.\n“– Сен Музаффарсан-а? – деди товуши титраб…\n– Ҳа! Нимайди?\n– Ўғлим! – хотин инграб юборди, қўлидан сумкаси тушиб кетди. Қучоқ очганча мен томонга отилди. Шу ерда Музаффар кўнглидан шундай ўй кечади:\n“Қараб турибман: Абдували ерга уч қулочча қолганда тап этиб сакради-ю тепалик орқасига уриб кетди. Бўлди! Қутулдик!”\n– Кетма-а! Музаффар! (Музаффар ўйлади): нимага унақа бўлганини ўзим билмайман. Лекин оёғим чалишиб тўхтаб қолдим.\n– Тирик экансан-ку?” (349-бет).\nБу диалогда ўғлини ўлган деб ҳисоблаган онанинг уни қайта топганидаги ҳолати акс эттирилган. Ёзувчи бу ҳолни бир томондан Раънонинг ўкраб юборган нолали овози, бошқа томондан, Музаффарнинг ички нутқи – ўйларини ифодалаш орқали очиб беради. Ўз навбатида шу ерда Ўткир Ҳошимовнинг ўзига хос услуби − бошқа персонаж овозини қаҳрамон нутқида бериш услуби ёрқин намоён бўлади, бу Абдулла Қодирий қаламига мансуб “Ўткан кунлар” романига ҳам хос хусусиятдир. Раъно болакайга унинг ҳақиқий онаси ўзи эканини тушунтиришни, чеккан изтироблари, уни шафқатсизларча алдашгани, бу учрашув эса унинг ҳаёти ва тақдирини бутунлай ўзгартириб юборгани ҳақида гапириб беришни истарди. Музаффар эса бегона аёлнинг сўзларига эътибор бергудек аҳволда эмасди, у ёнғоқ териш билан жуда банд эди. Ёзувчи кутилмаган бир пайтда Музаффарнинг ички нутқи – ўйига эътиборни қаратади, у қорин оғриғидан бошқа ҳеч нарсани ҳис қилмаётган эди: “У тағин қучоқлади. Бир маҳал қорнимга алланима қаттиқ ботаётганини сездим. Кейин билсам, ёнғоқ тўла дўппини ҳалиям қорнимга босиб турган эканман. У бағрига босган сайин ёнғоқлар ботиб қорнимни оғритарди” (349-бет). Бу реплика воқеа драматизмини бироз пасайтиради, шунингдек мантиққа зид ҳолда, айнан шу Раънонинг чорасизлигини кучлироқ акс эттиради. Бундай “тарқоқ диалог” типи ёзувчига ҳолатнинг бутун мураккаблиги билан тасвирлаш имконини беради, бола руҳиятини очиб беради ва Раънонинг аҳволи танглигини аниқ-равшан ифодалайди. Бир томондан, Музаффарнинг ички нутқи – ўйи кутилмаганлиги билан ҳолатни тўла идрок қилишимизга имкон яратади. Музаффар ҳақиқатан Раъно ёнида эмасдек, хаёли дўпписи ва ёнғоқлари билан банд эди. Бу ўз навбатида Раъно фожиасини тўлиқ идрок қилишга имкон беради.\nҚаҳрамон тилидан муаллиф фикрининг берилиши Ўткир Ҳошимов ва Уильям Фолкнер романлари учун характерли бўлиб, ровий муаллиф овози англашиниб туради ва аксинча, муаллиф нутқида у ёки бу қаҳрамон овози сезилиб туради.\nБунда на муаллиф, на ҳикоя қилувчи аниқ кўринади. Ҳикоя қилиш мобайнида муаллиф нутқидан қаҳрамон нутқига тез ва сезиларсиз ўтилади. Шу билан бирга бундай мураккаб матн тузилишида биз тил орқали қаҳрамон образини ва гап кимнинг номидан кетаётганини аниқ билиб оламиз. Айни вақтда ёзувчилар нафақат ҳикоя қилувчи образида намоён бўлмай сюжет ривожига қараб узоқлаштириши ва яқинлаштириши мумкин бўлган бир қанча нуқтаи назарларни кўрсатади. Маълумки, ҳикоя қилишда бирининг доирасига иккинчисининг кириб бориш услуби М.Бахтин томонидан кўп овозли Ф.Достоевский ижодини ўрганишда қайд этилган ва услуб эркинликларининг юқори даражаси дея баҳоланган.\nҲикоя қилувчиларнинг кўплиги, ҳикоя қилишда муаллифнинг ўзини четга олиши ўқувчида руҳий таъсирчанликни орттиради. Бўлаётган воқеалар ва одамларга берилган муаллифнинг аниқ баҳоси, муаллиф ҳикояси ўрнига китобхон маълум бир персонажлар шууридаги одамлар ва улар англанган воқеалар билан дуч келади. Бу ёзувчига турли персонажларнинг ички оламини чуқур очиб бериш имконини беради. Хусусан, китобхон тайёр муаллиф мулоҳазасини олмайди, у беихтиёр ҳақиқат қидиришга уринади. Ёзувчи китобхонни фалсафий фикрлаш жараёнига тортади, уни сюжет воқелигини оддийгина қабул қилмасликка, ёзувчи илгари сурган муаммолар устида бош қотиришга мажбур этади. Ўткир Ҳошимов, Уильям Фолкнер ва бошқа адиблар романнинг бундай шаклида ижод қилишлари, жоиз бўлса, тажриба ўтказишлари инсон ички оламини чуқур очиб беришга имкон беради. Ўзбек адиби Ўткир Ҳошимов ижодини жаҳон классик адабиёти вакили Уильям Фолкнер ижоди билан муқояса қилиш тажрибаси шуни кўрсатдики, ХХ аср адабиётини ҳикоя қилиш услубининг янги шакллари билан бойитган модернистик анъаналар ўзбек адабиёти тараққиётида Ўткир Ҳошимов ижодида ажиб воқелик бўлиб намоён бўлди. У “Икки эшик ораси” романи билан ўзбек ёзувчиларининг кейинги авлоди томонидан шу услубда ёзилган асарлар юзага келишига замин яратди. Шу билан бирга, қиёсий-типологик таҳлил барча бадиий стилистик ўхшашликларга қарамай, ҳар бир асл сўз санъаткори ижодининг мазмун-моҳияти теранлигини яна бир бор кўрсатди.\n Ушбу мақола марҳум олиманинг шахсий архивидан олинди.\n Бола нигоҳида олам мавзуси Ўткир Ҳошимовнинг “Дунёнинг ишлари”, “Тушда кечган умрлар” ва бошқа асарларида; Фолкнернинг “Қачон тун чўкади” (“Когда наступит ночь”), “Вилли амаки” (“Дядя Вилли”), “Адолат” (“Справедливость”) ҳикоялари, “Хўрланган жасад” (“Осквернитель праха”) романи, “Айиқ” (“Медведь”) повестида учрайди.\n Бахтин М. Вопросы литературы и эстетики. Исследования разных лет. – М.: Художественная литература, 1975. – С. 137–140.


БАХТСИЗ ҲОДИСА Шунингдек\nГлавная / Шунингдек / БАХТСИЗ ҲОДИСА\nТилсиз ёв – ёнғин яна ёвузлигини кўрсатди. Оқибатида хали ўн гулидан бир гули очилмаган қизнинг умри бевақт сўнди.\n2021 йил 8 январь тунги соат 03:41 да “Ичон-қаъла” маҳалласида яшовчи, 1967 йилда туғилган, вақ-тинча ишсиз, оилали, 3 нафар фарзанднинг отаси фуқаро И.Ш.нинг хонадонида газ-ҳаво аралашмасидан чақнаш содир бўлди. Натижада турар-жойнинг деворлари қулаб, ёнғин келиб чиқди. Энг ачинарлиси, хонадон эгасининг 2005 йилда туғилган ўқувчи қизи М.А. деворлар тагида қолиб, вафот этди. Отаси И.Ш.нинг юзи, иккала билак ва чап елка соҳаси 2-3 даражали 22 фоиз термик куйиш тан жароҳати олди.\nАзиз элдошлар! Бундай бахтсиз ходисалардан эҳтиёт бўлинг. Уйингизни, мол-мулкингизни ва албатта, соғлигингизни асранг. Айниқса, тунги дам олиш соатларида табиий газ, электр энергияси ҳамда қувурлар орқали таъминланадиган сув жиҳозларига янада эътиборли бўлишни унутманг! Шуни эсдан чиқармангки, бехос ёнғинларга иситиш тизимларининг носозлиги ва фуқароларнинг эътиборсизлиги сабаб бўлмоқда.\nХива шаҳар ФВБ бошлиғи, подполковник.


Терма жамоамиз учун Эрондан «реванш» олишга имконият туғилди\n28 январь, 2017, 16:37\nЎтган ҳафта Эрон Футбол Федерациясида футзал ва соҳил футболини янада ривожлантиришга оид йиғилиш бўлиб ўтди. Бу ҳақда эронлик мустақил журналист SPORTS.uz ахборот порталига хабар бермоқда.\nХабарга кўра, ушбу йиғилиш доирасида Эронда футзал ва соҳил футбол спорт турларини янада ривожлантириш масалалари юзасидан устувор режалар қабул қилинган. Шунингдек Футзал бўйича Осиё чемпионатининг амалдаги чемпионлари олдига 2018 йилги турнирга муносиб тайёргарлик олиб бориш вазифаси ҳам қўйилган.\nУшбу тайёргарлик доирасида эронликлар Хорватия ҳамда Ўзбекистон терма жамоалари билан ўртоқлик ўйинлари ўтказиши кўзда тутилган. Жорий йилнинг 3 ва 4 апрел кунлари Эрон терма жамоаси хорватияликлар билан баҳс олиб борса, апрел ойи сўнггида мамлакатимизга ташриф буюради. Маълумотларга кўра, Эрон миллий терма жамоаси билан биргаликда Эрон ёшлар терма жамоаси ҳам пойтахтимизга ташриф буюради. Бундан кўриниб турибдики, ўзбекистонлик ёшлар ҳам эронлик тенгқурларига қарши майдонга тушади. Учрашувларнинг аниқ вақтлари ҳали маълум қилинмаган.


Ойбек Усмонов: Дадамни тўрт кундан буён кўролмадик\nБи-би-си радиоси ўзбек хизматининг Сўғд вилоятидаги мухбири Ўринбой Усмонов\nСўғд вилоятидаги вақтинчалик сақлаш ҳибсхонасида қолаётган Би-би-си мухбири Ўринбой Усмонов ўз яқинлари билан учраштирилмаяпти.\nТожикистон шимолидаги ҳибсхоналарнинг бирида Миллий хавфсизлик ходимлари томонидан сўроқ қилинаётган Ўринбой Усмонов “бошимга тушган савдо касбим билан боғлиқ”, деб айтган.\nУнинг бу гапларини Озодликка билдирган журналистнинг ўғли Ойбек Усмонов дадаси сўнги бор уйидан хавфсизлик ходимлари қуршовида чиқиб кетаётган пайтда “қийноқларга чидай олмаслиги”ни айтган.\n- Дадам 14 куни уйдан чиқиб кетаётганларида зўрға гапирарди, мазалари йўқ кўринарди. У киши: “бу иш менинг профессиям билан боғлиқ, журналистик соҳаси билан”, дедилар. Кейин: “Агар биринчи кун ушлагандай ҳолат яна такрорланса, мен у ерда тирик қолмайман, мен бу ердан дуруст чиқмайман, бу кеча чидаёлмайман”, деганди ўша куни, - деди Ойбек Усмонов.\nЎша учрашувдан кейин Ўринбой Усмонов умуман яқинларига кўрсатилмаган. Ойбекнинг гапига қараганда, журналистнинг адвокати ҳам турли важлар билан икки кундан буён ичкарига киритилмаётир.\n- Адвокатимиз кеча борганида, “поликлиникага медосмотрга олиб кетилди”, дейишган. Фақат терговчи билан 10-15 дақиқа гаплашиб, қайтиб чиқди. Бугун борса, “терговчи районга кетган, кўра олмайсиз, эртага соат 10 да келинг”, деб қайтаришибди. Бизни-ку умуман киргизишмайди ичкарига, шу кунгача кўрганимиз йўқ дадамни, - дейди Ойбек Усмонов.\nЭслатиб ўтамиз, Би-би-си радиосининг Сўғд вилояти бўйича мухбири Ўринбой Усмонов 13 июн куни тушдан сўнг бедарак кетганди.\n14 июн куни эса унинг Бобожон Ғафуров туманига қарашли Исписор қишлоғидаги уйига хавфсизлик ходимлари қуршовида кириб борган журналист ҳизбчиликда гумонланаётганини ва бу ўзига нисбатан туҳмат эканини айтган.\nЖурналистнинг яқинлари ҳам Ўринбой Усмоновни Ҳизбут-Таҳрирга аъзоликда айблаш учун бирор асос йўқлигини айтишади.\n- Биз бу айбловларга ишонмаймиз. Ўзлари ўн йилдан бери шу соҳада интервю қилиб, шу ишда қўли борлар ким қандай жазо олганини яхши билиб, яна шу ёшда шу ишга аралашадими? Қайсидир манфаатдор одам туҳмат қилганга ўхшайди, - дейди ҳизбчиликда гумонланиб ҳибсга олинган журналистнинг ўғли Ойбек Усмонов.\nАйни пайтда Ўринбой Усмоновнинг яқинлари ҳам, адвокати ҳам у билан учраша олмаётгани сабабли журналистнинг аҳволи қайдай экани ҳамма учун қоронғу қолмоқда. Лекин, Ойбекнинг айтишича, терговчилар дадасининг аҳволи яхшилигини айтишган.\n- Кеча адвокат билан борганда терговчидан дадамнинг саломатлигини сўрасам, “зўр-зўр, нормалний”, деб жавоб берди у. Энди билмасам, кўз билан кўрмагандан кейин билмаймиз-да энди аҳволлари қандайлигини, - дейди Ойбек Усмонов.\n15 июн куни “Азия плюс” ахборот агентлигида Ўринбой Усмоновнинг ҳибсга олиниши борасида нашр қилинган мақолада маҳбус журналистнинг адвокат ёллашдан воз кечгани маълум қилинганди. Бироқ Ойбек бу хабар ёлғон эканини айтади.\n- Санкция берган судья “адвокатдан воз кечди”, деб қарор чиқарган. Яна билмадим. Лекин адвокатимизнинг айтишича, Тожикистон қонунларига кўра, маҳбус адвокатдан воз кечаётган пайтда адвокатнинг ўзи ҳам бўлиши керак экан. “Бу катта хато бўлган, қонунни бузишган”, деди адвокати, дейди Ойбек Усмонов.\n15 июн куни Би-би-си ўз мухбири Ўринбой Усмоновнинг ҳибсга олиниши юзасидан хавотир билдириб баёнот тарқатган эди.\nУнда Би-би-си радиоси жамоаси “Ўринбой Усмоновнинг “Ҳизбут- Таҳрир”га алоқадор деган даъволарга ишониш учун ҳеч бир асос йўқ”лигини таъкидлаганди. Шунингдек, Би-би-си жаноб Усмоновга нисбатан номақбул муносабат, жумладан, унга ҳибсдалиги пайтида адвокат ёллаш ҳуқуқи рад этилганини кескин қоралаганди.\nШунингдек, Буюк Британиянинг Душанбедаги элчихонаси расмийлари ҳам Би-би-си мухбирининг тақдиридан хавотир билдириб, баёнот тарқатганди.\nЭлчилик ўз баёнотида Тожикистон мулозимларини айни масалага имкон қадар зудлик билан ойдинлик киритишга даъват қилганди.\nБироқ бугун мухбирингиз билан телефонда суҳбатлашган элчилик масъули Муҳибулло Зубайдуллоев ўз идораси баёнотига нисбатан ҳозиргача Тожикистон томонидан жавоб қайтарилмаганини билдирди.\n16 июн Youtube саҳифасида АҚШнинг Душанбедаги элчиси Кен Гросснинг ҳам видеомурожати эълон қилинди. Ўз мурожаатида америкалик дипломат тожик расмийларини Би-би-си мухбири Ўринбой Усмоновни зудлик билан озод этиш ва унга нисбатан номақбул муносабат қилингани ҳақидаги хабарлар текширилишини тавсия қилган.\nКен Гросс жаноблари тожик мулозимларини халқаро меъёрларга риоя этишлари лозимлигидан огоҳлантирган.\nАснода Ўринбой Усмонов ҳибсга олинган шу тўрт кун ичида қатор нуфузли ташкилотлар журналист тақдиридан хавотир билдириб, баёнот тарқатаётганига қарамай, Тожикистон ҳукумат расмийлари бу масала юзасидан пинак бузмаётганлари кузатилади.


Ўзбeкистон элeктрон ҳукуматнинг ривожланиш даражаси бўйича дунё давлатлари рeйтингида ўз ўрнини янада яхшилади. 30 июл куни эълон қилинган «Eлeктрон ҳукуматнинг ривожланиш даражаси бўйича БМТ таҳлили» (Унитeд Натионс Э-Говeрнмeнт Сурвeй)да Ўзбeкистон 20 поғона илгарилаб, 193 давлат ичида 80- ўринни эгаллади.\nE-ҳукуматларнинг ривожланиш даражаси бўйича таҳлил БМТнинг Иқтисодий ва ижтимоий масалалар дeпартамeнти томонидан ҳар икки йилда тайёрланади. Бу БМТга аъзо барча 193 давлат э-ҳукуматларининг ривожланиш ҳолатини баҳоловчи жаҳондаги ягона ҳисобот ҳисобланади. Жорий йилдаги таҳлиллар мавзуси — «Барқарор тараққиётни қўллаб-қувватлашда элeктрон ҳукумат».\nЎзбeкистон янги таҳлилда элeктрон ҳукумат фаолияти сeзиларли даражада яхшиланган дунёдаги ўн давлат рўйхатидан жой олиб, элeктрон ҳукумати ўртача ривожланган давлатлар гуруҳидан юқори индeксли мамлакатлар гуруҳига жойлашди.\nЎзбeкистон Элeктрон ҳукуматининг ривожланиш индeкси (E-Говeрнмeнт Дeвeлопмeнт Индeх, ЭГДИ) ўртача жаҳон индeкси ҳисобланган 0.4922 дан юқорироқ бўлиб, 0.5434 ни ташкил этди. Рeйтинг eтакчиси Буюк Британияда мазкур индeкс 0.9193, Осиё минтақаси eтакчиси Жанубий Корeяда — 0.8915, Марказий Осиё eтакчиси Қозоғистонда — 0.7250 ни ташкил этади.\nМазкур индeкс уч субиндeкслардан таркиб топади: онлайн хизматлар индeкси, тeлeкоммуникацион инфратузилмалар индeкси ва инсон капитали индeкси. Ўзбeкистон учун улар мос равишда 0.6884 (ўртача жаҳон индeкси — 0.4623), 0.2463 (0.3711) ва 0.6954 (0.6432)ни ташкил этди.\nШунингдeк, Ўзбeкистон Элeктрон иштирок индeкси (E-Партиcипатион Индeх, ЭПАРТ)даги ўрнини 24 пунктга яхшилади ва 71- ўриндан 47- ўринга қадар кўтарилди. 0.6780 индeкси билан Марказий Осиёда биринчи ўринга чиқди. Жаҳон eтакчиси ҳисобланган Буюк Британияда э-иштирок индeкси 1.000, минтақавий eтакчи саналга Японияда — 0.9830 ни ташкил этди.\nEлeктрон иштирок бўйича Ўзбeкистон рeйтингининг кўтарилишига «eлeктрон маслаҳатлар» кўрсаткичининг 18 дан 58 фоизга ошиши айниқса ижобий самара бeрди.\n«Газeта.уз» юзланган мутахассислар Ўзбeкистон рeйтингининг яхшиланганини 2013 йилда қабул қилинган 2020 йилга қадар Ўзбeкистон Рeспубликасининг Миллий ахборот-коммуникация тизимини ривожлантириш комплeкс дастурининг амалга оширилаётгани билан боғлади.\nХудди шу йили Ягона интeрактив давлат хизматлари портали (ЯИДХП) ишга туширилди, Алоқа, ахборотлаштириш ва тeлeкоммуникация тeхнологиялари давлат қўмитаси қошида «Eлeктрон ҳукумат"ни ривожлантириш ҳамда Ахборот хавфсизлигини таъминлаш марказлари ташкил этилди.\n2015 йил фeвралида Давлат алоқа қўмитаси Ахборот тeхнологиялари ва коммуникацияларни ривожлантириш вазирлигига айлантирилди ва ахборотлаштириш сиёсати соҳасидаги ваколатлар янада кeнгайтирилди. Вазирликнинг асосий вазифаларидан бири сифатида мамлакатда элeктрон ҳукуматни жорий юклатилди.


Неймар ёзда “Реал”нинг ақлбовар қилмас таклифини рад этагни маълум бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Неймар ёзда “Реал”нинг ақлбовар қилмас таклифини рад этагни маълум бўлди\t11:26, 10 октябрь 2016\tИспаниянинг “Барселона” клуби ҳужумчиси Неймар ёзги трансферда “Реал Мадрид” жамоасидан жиддий таклифни рад этгани маълум бўлди. Бу ҳақда Mundo Deportivo нашрига таяниб, “Championat.com” хабар қилмоқда.\nМаълум қилинишича, мадридликлар бразилиялик футболчига йиллик 32 млн евро маош ва 40 млн кўтарма пулини таклиф қилган. ПСЖ ва “МЮ” эса бунданда яхши – йилига 40 млн евро ва 40 млн евро кўтарма пули таклифини билдиган.\nМаълумот учун, мазкур таклифлар Неймар “Барселона” билан шартномасини узайтирмасидан олдин берилганди. Айни дамда Неймар каталонияликлар сафида йилига қарийб 16 млн евро маош олмоқда.


Икки улкан мавқиф » Тавҳид\nТермизий, Насоий ва бошқалар Ҳурайс ибн Қабийса раҳимаҳуллоҳдан ривоят қиладилар: «Мадинага келиб, Аллоҳ жалла ва аъладан менга солиҳ бир суҳбатдош насиб айламоғини сўрадим. Ва Абу Ҳурайра розияллоҳу анҳуга ҳамсуҳбат бўлдим. У кишига: «Эй, Абу Ҳурайра! Дарҳақиқат, Аллоҳдан менга солиҳ бир суҳбатдош насиб айламоғини сўрадим. Бас, менга Расулуллоҳ соллаллоҳу алайҳи ва салламдан эшитганингиз бир ҳадисни таълим беринг! Шояд Аллоҳ уни менга манфаатли қилса!» Шунда Абу Ҳурайра розияллоҳу анҳу: «Расулуллоҳ соллаллоҳу алайҳи ва салламдан шундай деяётганларини эшитдим: «Банда қиёмат куни сарҳисоб қилинадиган биринчи амали – намозидир. Агар намоз салоҳиятли бўлса, дарҳақиқат, нажот топибди ва омад қозонибди. Агар намоз барбод бўлса, дарҳақиқат, муваффаққиятсизликка учрабди ва зиён кўрибди» – дедилар». Саҳиҳ ҳадис.\nИмом Аҳмад ўз «Муснад»ида Абдуллоҳ ибн Амр ибн Ос розияллоҳу анҳумодан ривоят қилади, Пайғамбар соллаллоҳу алайҳи ва саллам бир куни намозни ёдга олиб: «Ким унга риоя қилса, қиёмат куни унга нур, ҳужжат ва нажот бўлади. Кимда-ким унга риоя қилмаса унга нур, ҳужжат ва нажот бўлмайди. Ҳамда қиёмат куни Қорун, Фиръавн, Ҳомон ва Убай ибн Халаф билан бирга бўлади» – дедилар.\nКимки намозни зое қилса, хоҳласин ёки бош тортсин, қиёмат куни куфр арбоблари ва ботил раҳнамолари билан қайта тирилишга ўзининг устидан ҳукм ўқибди. Ушбу ҳаётда ўзи учун дилхушлик, ботил, сохталик, залолат, фисқ, ҳазил-ҳузул, разолат бошлиқлари ва фасод даъватчиларига эргашишлик намоздан уни машғул қилишликка рози бўлган экан, қиёмат куни қайта тирилиши ҳам ўзига ўхшаганлар билан бўлади:\n۞ٱحۡشُرُواْ ٱلَّذِينَ ظَلَمُواْ وَأَزۡوَٰجَهُمۡ وَمَا كَانُواْ يَعۡبُدُونَ ٢٢ مِن دُونِ ٱللَّهِ فَٱهۡدُوهُمۡ إِلَىٰ صِرَٰطِ ٱلۡجَحِيمِ\n«(Эй фаришталар, сизлар) золим-кофир бўлган кимсалар ва уларнинг ҳамтовоқларини ҳамда улар Аллоҳни қўйиб ибодат қилиб ўтган нарсаларини тўплаб, дўзах йўлига бошланглар» (Соффат: 22-23). Ҳар бир киши қиёмат куни ушбу ҳаётдаги ҳамтовоғи билан бирга қайта тирилади. Агар намоз аҳли ҳамда уни Аллоҳнинг уйларида ўз вақтида адо этувчилардан бўлса, қиёмат куни намозхон, итоатгўй, пайғамбар, сиддиқ, шаҳид ва солиҳлар билан қайта тирилишга мушарраф бўлади. Улар қандай ҳам яхши ҳамроҳлардир. Кимники намозидан фисқ, залолат, дилхушлик ва ботил чалғитиши билан ўзи учун бу нарсадан бош тортса, батаҳқиқ, қиёмат куни ўз ҳамтовоқлари билан қайта тирилади. У киши алайҳиссалоту вассалам шундай дедилар: «Бош тортганларидан ташқари умматимнинг бари жаннатга киради». (Саҳобалар): «Эй, Аллоҳнинг элчиси! Ким ҳам бош тортади?» – дедилар. У киши (соллаллоҳу алайҳи ва саллам): «Ким менга итоат қилса жаннатга киради. Ким менга итоатсизлик қилса, дарҳақиқат, бош тортибди» – дедилар.\nСўнг мисол тариқасида айтайликки, умринг олтмиш йил бўлди. Дарҳақиқат, унинг учдан бирини уйқуда ўтказдинг. Чунки сен бир кеча ва кундузда тахминан саккиз соат ухлайсан. Уйқудаги одамдан эса қалам кўтарилган. Кимки олтмиш йил ҳаёт кечирса, дарҳақиқат, ҳаётининг йигирма йилини ухлаб ўтказибди. Шундан тахминан ўн беш йил ҳаётининг аввалида банда мукаллаф бўлмаган бўлади. Демак, сенга бу ҳаётдан саноқли кунлар қолмадими ахир?!\nҲокимнинг «Мустадрок»ида Абу Ҳурайра розияллоҳу анҳудан Пайғамбар соллаллоҳу алайҳи ва салламнинг шундай деганликлари собит бўлган: «Мўминлар учун қиёмат куни пешин билан аср оралиғичаликдир». Бунинг икки намоз орасига белгилаб берилишида намознинг ўрни ҳамда ушбу иш рўёбга чиқишида намознинг (қанчалик) таъсирга эга эканига огоҳлантирув бор.\nҲа! Агар банда билан Аллоҳ ўртасидаги алоқа бўлмиш намоз зое қилинса қайси яхшилик ражо қилиниб, қайси фазилат умид қилинсин?!\nБирлари хатиблардан бирини маломат ва койиган ҳолда шундай деди: «Сен неча йилларки бизнинг орамизда нутқ ийрод қиласан. Нима тақдим қилдинг?» Шунда у ҳам унга қарата: «Сизлар эса ушбу муддат давомида тинглаб бординглар. Қани нима амал қилдингиз?» – деди.\nЭй Аллоҳ! Биз Сендан, Сендан ўзга ҳақ илоҳ йўқ экани, гўзал исмларинг ва олий сифатларинг ҳаққи Ўзинг томондан фазлу марҳамат ўлароқ барчамизни ва зурриётларимизни намозни тўла адо қилувчилардан қилишингни сўраймиз, эй барча оламлар Рабби!\n Термизий (413), Насоий (465), Албоний раҳимаҳуллоҳ «Саҳиҳ ал-Жомеъ» (2020)да саҳиҳ деди.\n Аҳмад «Муснад» (2/169), Доримий «Сунан» (2721).\n Бухорий (7280), Абу Ҳурайра розияллоҳу анҳудан ривоят.\n (1/158), Албоний раҳимаҳуллоҳ «Саҳиҳ ал-Жомеъ» (8193)да саҳиҳ деди.\n/ Кутубхона / Тарбия / Икки улкан мавқиф


Янги «Пахтакор» стадиони қандай кўринишда бўлади? (тахминий лойиҳалар) ФОТО - 27 Ноября 2019 - www.SheJoT.CoM\niphone, Patriotlnl, Patriottdh, Patriotcel, RandalBep, gachito, Antoniosnb, NeWSgaw\nГлавная » 2019 » Ноябрь » 27 » Янги «Пахтакор» стадиони қандай кўринишда бўлади? (тахминий лойиҳалар) ФОТО\nЯнги «Пахтакор» стадиони қандай кўринишда бўлади? (тахминий лойиҳалар) ФОТО\n«Пахтакор» жамоаси раҳбарияти ҳозирги пайтда янги стадион лойиҳаси концепцияси устида ишламоқда. Ушбу жараён юзасидан қуйидаги компаниялар билан мулоқот ва маслаҳатга киришилган, дея хабар қилади «Onside».\nҚуриладиган стадионнинг бошланғич лойиҳалари "Пахтакор” ФК сармоядори SFI Management Group кўриб чиқиши ва тасдиқлаши учун юборилган.\nУлар орасидан энг яхши лойиҳа стадионни қуриш учун танлаб олинади. (қуйида таклиф этилаётган лойиҳалардан наъмуналар)\nКатегория: FUTBOL YANGILIKLARI / Новости футбола | Просмотров: 23 | Добавил: iphone | Теги: #ahborot, #newsuz, #Yangilik, #xabarlar, #habarlar, #новости, #Yangiliklar, #news, #uznews | Рейтинг: 0.0/0


Ўтрорда янги ташриф маркази\nТуркистон вилояти Ўтрор туманида тарихий-маданий меросга кирувчи қадамжоларни муҳофаза қилиш ҳамда уларнинг сақланишини таъминлаш мақсадида замонавий талабларга мос ташриф маркази қурилиши олиб борилмоқда.\nМақсад – Ўтрор қўриқхона-музейи базасида коммуникация, маданий ахборот ҳамда ижодий инновациялар марказини барпо этиш. Қўриқхона – музейнинг вазифаларини маданий-оқартув ҳамда имиж маркази даражасигача кенгайтириб, тарих, археология фанлари, реставрация, санъатшунослик, этнографияга мувофиқлаштиришга имкон яратиш.\nМарказнинг биноси – Ўтрор шаҳарчаси ҳудудида археологик қўриқхона, тарихий-маданий ҳамда сайёҳлик маркази қуриш, шунингдек, музей-кўргазма тизимига ўзаро боғланган марказлаштирилган жамғарма-сақлагични барпо этишга мўлжалланган.\nЭкспозиция заллари функционал дастурда ҳар доим бўладиган ўзгаришлар ҳамда тузатишларни инобатга олган ҳолда лойиҳалаштирилган. Иккинчи қаватда барча заллар учун қўшимча бўлмалар кўзда тутилган. Хоналарнинг лойиҳавий ҳамда бадиий бичимини марказ ходимлари кўргазма экспозициясининг аниқ мавзусига қараб, жиҳозлашади.\nШунингдек, реставрация ва кўргазма конструкцияларини ясаш ишлари учун гумбаз остида устахоналар очилган. Уларнинг барчаси ихтисослаштирилган реставрация ускуналари билан таъминланади, деб режалаштирилмоқда.\nБундан ташқари, музейга ишга жалб этиладиган мутахассислар, Ўтрор шаҳарчасида қазилма ишларини олиб борадиган археологлар учун 16 ўринли ётоқхона биноси қурилади.\n, 2019-01-28, 10:09 369


Холиқназар Ғаниев қаерда?\n20 январ 2021, Тошкент вақти: 02:49\nФеруза Самарқандлик таниқли инсон ҳуқуқлари ҳимоячиси Холиқназар Ғаниев бир неча кундирки, бедарак. Унинг қаерда экани ҳақида ҳатто яқинлари ҳам аниқ маълумотга эга эмас.\nСамарқандлик инсон ҳуқуқлари ҳимоячиси Комил Ашуровнинг “Озодлик” мухбирига билдиришича, Х.Ғаниев 28 май куни Самарқандда “Freedom house” ташкилотининг минтақавий учрашувига келган эди. Ўшанда ҳуқуқ-ҳимоячиларининг орқасидан номаълум кишилар тасвирга тушириб юрган. Ўша кундан буён Х.Ғаниевдан дарак йўқ.\nХ.Ғаниевнинг хотини Ҳурбуви Ғаниева эса эри 29 май куни Тошкентга кетгани, шундан буён ундан ҳеч қандай дарак бўлмаётганини маълум қилди.\n30 май куни эрталаб “Мазлум” инсон ҳуқуқлари жамияти ижрочи директори, “Эрк” демократик партияси Тошкент шаҳри бўлими раҳбари Аъзам Турғунов ички ишлар бўлимига олиб кетилди.\nСобир Раҳимов тумани ички ишлар бошқармаси уюшган жиноятчилик ва терроризмга қарши кураш бўлими бошлиғи Носир Каримжонов “Озодлик мухбирига А.Турғунов ушланмагани, балки суҳбатлашиш, ўзаро фикр алмашиш учун ИИБга олиб келинганини таъкидлади.\nИнсон ҳуқуқлари ҳимоячиларининг кўпчилиги ўзларига нисбатан тазйиқлар тўхтамаётганини маълум қилмоқда.\nЖумладан, андижонликларни қўллаб-қувватлаш мазмунида плакатлар кўтариб пикетга чиққан тошкентлик Татьяна Давлатова уй қамоғида сақланаётгани, уйи ҳуқуқ-тартибот органлари ходимлари томонидан қўриқланаётганини билдирди.\nСиёсий фаол фуқаролар ва ҳуқуқ ҳимоячилари калтаклаб кетиш ҳолатлари ҳам учрамоқда.\nКўчада қаттиқ калтаклаб кетилган инсон ҳуқуқлари ҳимоячиси Сотволди Абдуллаевни эрта тонгда уйи олдида оила аъзолари топиб олди.\nУнинг қизи Шаҳодат Абдуллаеванинг таъкидлашича, отаси боши шишган ҳолда қон қусиб ётган эди. Шундан кейин у Тошкентдаги 16-шифохонага ётқизилган. Шифокорлар унга миянинг ўрта даражада шикастлангани ташхисини қўйган. Аммо унинг аҳволи жуда оғир. Отаси ҳатто нима ҳодиса юз берганини ҳам эслай олмайди. Шифокорлар унинг миясига қон қуйилганини тахмин қилмоқда.


Денгиз сатҳидан 3500 метр: Арашан кўлларига саёҳат — Sof.uz\nДавронбек Тожиалиев 10.07 19:40 1268 Колумнистлар\nҲар сафар Қамчиқ довонидан ўтарканман, водийдан келганда йўлдаги масжидга етмасдан қатор тизилиб турган Ниваларни кўриб, шу томонда қизиқроқ жойлар бўлса керак деб хаёл қилардим. Давлат экология қўмитаси Арашан кўлларига медиа-турга таклиф қилгандан кейин ўша гўзал табиат гўшасига йўл шу ердан бошланишини билиб олдим.\nЧотқол тизмаларида, денгиз сатҳидан 2700-3400 метр баландликда жойлашган Арашан кўлларини забт этиш осон эмас. Лекин ушбу гўзалликни ўз кўзингиз билан кўрганингиздан сўнг, Ўзбекистонда бу ерни албатта кўриш керак экан деган хаёлга келишингиз аниқ.\nДавлат экология қўмитаси БМТ Тараққиёт дастури ҳамда Глобал экологик жамғарма билан ҳамкорликдаги “Биологик хилма-хилликнинг глобал турлари учун муҳим бўлган асосий тоғ ҳудудларида табиий ресурслардан оқилона фойдаланиш ва ўрмонларни бошқариш” лойиҳаси доирасида 2020 йил 9 июль куни Наманган вилояти ҳудудида жойлашган Арашан кўллар тизимига медиа-тур ташкил этди.\nТошкентдан сахар соат 5:00 да йўлга чиқдик. Водийга кетадиган А373 йўли бўйлаб, 132 километр юрилса, Қамчиқ довонидаги йўл бўйидаги масжиддан ўтиб, чап тарафда Эртош қишлоғи келади. Қишлоққа кириш жойида ФВВ бўлими ва ҳарбий қисм мавжуд. Шу ердан 4х4 Нивалар сизни тоғ йўли бўйлаб манзилга етказади.\nШу ердан Ниваларга ўтириб, Чотқол тоғ тизмасига кўтарилишни бошладик. Олдинда бизни 56 километрлик нотекис тоғ йўли кутмоқда.\nЭртош қишлоғилик маҳаллий ҳайдовчининг айтишича, қишлоқдан кўлларгача бир машина 450 000 - 500 000 сўм эвазига сизни олиб бориб, кечгача ўша ерда кутиб, қайтиб олиб тушиб қўяди. Бир машинада ўртача 3 киши ўтирса, бир кишига бориш-келиш тахминан 150 000 сўмдан тушади. Бу йил карантин бўлгани учун келувчилар кам бўлибди.\nЭртош қишлоғи сўнгги йилларда водийдан келиб дам олувчилар учун севимли маскан бўлиб қолган. Сой бўйидаги дарахтзорлар орасидаги сўлим қишлоқ ёзда меҳмонлар билан гавжум бўлади. “Ўтган йили водийдан жуда кўп меҳмон келди. Қишлоғимизда 400 оила яшайди. Деярли ҳамма ўз уйига меҳмон қўйди. Бу йил карантин бўлгани учун қишлоқ оқсоқоли билан маслаҳатлашиб, уйга меҳмон қўймасликка қарор қилдик”, дейди ҳайдовчимиз. Ётоқ, сўри, овқат қилиш учун ва машина қўйиш учун жойни ўз ичига олган бу хизмат учун кунига киши бошидан 15000 сўмдан олишаркан (болалардан олинмайди).\nЭртош қишлоғига кирмасдан чап томонга юрилса, тоғ йўли бўйлаб Арашанга борилади. Тоғ йўлининг инжиқлиги сабаб кўлларгача 56 километрлик масофа 3,5-4 соатда босиб ўтилади.\nТоғ йўлининг манзараси баҳри дилингизни очади. Ёз ўртаси бўлишига қарамай атроф кўм-кўк, чечаклар очилган. Бу ерга баҳор-ёз мавсумида асаларичи ва чўпонлар келиб, ўтов (палатка) тикиб чорваларини боқишаркан. “Данғарадан келдим. 100 бош қўй, 30 мол ва 10 бош отим бор. Бу ерларда ўт яхши бўлади. Августнинг охирига уйна қайтамиз”, дейди чорвадорлардан бири.\nТоғ ҳайвонларга ҳам бой. Йўл бўйи турли қушлар навосидан баҳраманд бўласиз. Атрофда кўкимтир юмронқозиқ югуриб юради. Осмонда эса унинг кушандаси бургут мағрур қанот қоқади. Чўпонларнинг айтишича, баъзида кечаси тоғдан бўри тушиб, қўйларга ҳужум қилиб тураркан. Чорвадорлар шунинг учун ҳам доим бўрибосар итлар сақлайдилар. Тоғнинг юқори қисмида айиқ ва кийикларни ҳам кўришибди.\nАрашан кўлларига етмасдан денгиз сатҳидан 2800 метр баландликда олтингугурт-водородли геотермал булоқ мавжуд бўлиб, сувининг ҳарорати йил бўйи 36.7 градус бўлади. Бу ерга ташриф буюрувчи маҳаллий зиёратчиларнинг аксарияти шу булоқда чўмилиш учун асосан водий вилоятларидан келади. Булоқ атрофида 7-8 тача палаткани кўрдим. Айтишларича, булоқнинг суви тери ва ошқозон-ичак касалликлари учун даво экан.\nБулоқ ёқасида 2х4 метрлик иккита ҳовуз мавжуд. Ҳовуз чуқурлиги 60 см. Булоқдан сув чиқиб, ҳовуз суви доимий янгиланиб туради.\nБулоқдан юқорироқда тоғ эчкиси шохи билан безатилган тош қабр мавжуд бўлиб, сўфий Арашан бобонинг мозори дея талқин қилинади. Лекин тарихда Арашан бобо деб номланган сўфий ўтгани ҳақида маълумотлар мавжуд эмас.\nҚирғизистоннинг Чуй вилояти, Аламудин туманида, Бишкек шаҳри жанубида ҳам Арашан деб номланган қишлоқ бор. Дарвоқе, Қирғизистоннинг собиқ президенти Алмазбек Атамбаев шу қишлоқда туғилган. Талас вилоятида ҳам Арашан номли қишлоқ мавжуд.\nШунингдек, биз кетаётган Поп туманидаги Арашандан 1000 километр узоқликда, Иссиқкўлнинг шарқий қирғоғидан 28 км, Қирғизистоннинг Каракол шаҳридан 10 километр шарқда Алтин Арашан (Олтин булоқ) дарёси ва дараси бор. Қизиқ жиҳати бу ерда ҳам денгиз сатҳидан 2600 метр баландликда иссиқ булоқлар мавжуд. Олтингугурт-водородли булоқнинг доимий ҳарорати 41 С ни ташкил этади. Попдагидан фарқли ўлароқ, бу ерда курорт ташкил этилган.\nЎзбекистон Фанлар академияси аъзоси, турколог-профессор Константин Юдахиннинг (1890-1975) ёзилишича, “Арашан” сўзи санскрит тилидан уйғурчага ўзлашиб, “шифобахш булоқ, қайнар булоқ” маъноларини англатади. Шунингдек, “арашанлаш” қирғизчада қайнатиш маъносида ҳам ишлатиларкан. Демак, Ўзбекистон ва Қирғизистондаги Арашанларнинг маъноси иссиқ булоқ билан алоқадордир.\nИссиқ булоқдан 500 метрча наридан Арашан кўллар тизими бошланади. Улар орасида энг кичиги — Хўжа Арашан. Бу кўл иссиқ мавсум бошланиши билан қурий бошлайди. Ҳозирда суви бор. Чўпонлардан бири кўл соҳилига 100 бошча қўйини олиб келибди.\nАрашан кўллар тизимига 6 та кўл киради: Арашан (Узункўл), Хўжа Арашан, Кичик Арашан, Юқори Арашан ва иккита музли кўл. Уларнинг барчаси дарё типидаги юқори тоғли кўллар бўлиб, 2774 метрдан 3365 метр баландликкача жойлашган.\nХўжа Арашаннинг қаршисида, денгиз сатҳидан 2770 метр баландликда Арашан (Катта Арашан) кўли жойлашган. Кўлнинг узунлиги 1 километрга етади, энг кенг жойи 250 метр. Машинамиз кўлнинг саёз жойидан нариги қирғоққа олиб ўтди. Бу ер машиналар кела оладиган сўнгги манзил экан.\nКўлнинг рўпарасида катта шағал уюми бор. Оппоқ қум-шағаллардан ташкил топган уюмни илк кўришда муз деб ўйлабман. У улкан сел ёки қор кўчиши натижасида ҳосил бўлган.\nКўл водийси жуда баҳаво, доим майин шабада эсиб туради. Кўм-кўк ўтлоқда ҳали қори эримаган тоғлар ва Чотқол водийсига қараб кўнглингиз ёришади.\nШу ердан юқорига озроқ чиқилса, денгиз сатҳидан 2880 метр баландликдаги Кичик Арашан кўлига борилади. Кўл тўғри тўртбурчак шаклга эга — худди одамлар атайлаб текислаб чиққанга ўхшайди.\nКичик Арашандан ўнглаб юрсангиз қаршингизда баланд чўққи ва кўм-кўк ўтлоқ чиқади. Кичик дарё ҳам бор. Тоғдаги муз сувлари эриб, тошлар орасидан филтрланиб чиққани учун дарё суви жуда шаффоф. Ичиб маза қиласиз. Лекин жуда муздай, 15 секунддан ортиб тутиб туриш қийин.\nСўқмоқ бўйлаб бироз тепага юрсангиз, Юқори Арашанга етасиз. Денгиз сатҳидан 2795 метр баландда жойлашган ушбу кўлнинг ҳажми пастдаги Катта Арашан билан деярли тенг.\nШу ерда гидимиз билан ажрашдик. Гид Юқоридаги музли кўлга қандай етиб боришимизни тушунтирди: “шу баланд тоғдан ошсангиз, бир тепалик келади, кўл шунинг орқасида. Боришга 1,5-2 соат кетади”, деди.\nЗавқ-шавқ билан музликлар орасидаги кўл томон кўтарила бошладик. Қаршимиздаги тоғ шағалли бўлгани учун чиқиш хавфли. Айланиб ўтишга қарор қилдик. Тоғнинг у тарафи жуда гўзал. Альп ўтлоқлари бўйлаб, аста кўтарила бошладик. Гид айтган тоғнинг тепасига ҳам етиб келдик. Бу ердан 4 та кўл: Хўжа Арашан, Арашан (Узункўл), Кичик Арашан, Юқори Арашан кўллари кафтдек намоён бўлади. Чотқол водийси кенгликлари билан гўзал манзарага гувоҳ бўласиз. Тоғ чўққиси яқинидаги музли кўлларгача боролмасангиз ҳам, албатта, шу ерга чиқинг. Бу манзара узоқ йиллар кўз ўнгингиздан кетмайди.\nГидимиз тепалик дегани чўққининг бир қисми экан. Тикка тоғ тошлари орасидан амаллаб нисбатан нишаб йўлга тушиб олдик. Олдимизда тоғ чўққиси турибди. Йўлдаги қорлар ҳали эримабди. Ниҳоят чўққига чиқдиму, барча чарчоқларим ариб кетди. Қўлимдаги ақлли соат денгиз сатҳидан 3500 метр баландликни кўрсатмоқда. Шабада. Ҳарорат 10 даража атрофида. Қор нафаси димоғингизга урилади.\nЧўққидан пастроқда, 3365 метр баландликда иккита музли кўл қўзингизни қамаштиради. Кўлнинг ўнг тарафидаги музлик ҳали эримаган. Кўлнинг ярми ҳали ҳам муз билан қопланган.\nЯратганнинг гўзал яратиқлари қаршисида лол бўлиб, анча туриб қолдим... Дунё кенг, дунё гўзал. Яна бир санъатини кўрсатганига шукр!\nТошкентга қайтарканмиз, йўлнинг водийга кетадиган тарафи то пойтахтгача тирбанд эканини кўрдик. Водийликлар Тошкентдан чиқиб кетмоқда. Дарвоқе, 10 июлдан яна 20 кунлик кучайтирилган карантин. Ўзингизни асранг!\n18.09 15:33 2179\n17.09 16:17 1667\n18.09 17:46 1238\nКеча, 19:33 310 Ўзбекистон\nКеча, 19:27 419 Жамият\nКеча, 19:07 655 Ўзбекистон\nКеча, 18:55 228 Ўзбекистон\nКеча, 17:48 405 Ўзбекистон


ШОҲЖАҲОН ЭРГАШЕВ WBA РЕЙТИНГИДА ИККИ ПОҒОНА ЮҚОРИЛАДИ\nWBA янги рейтинг жадвалини эълон қилди.\nМазкур жангдан сўнг жорий йилнинг илк ойида Жаҳон бокс ассоциацияси "WBA" янгиланган рейтинг жадвалини эълон қилди. Унга кўра, Шоҳжаҳон Эргашев (15-0-0, КО14) жадвалнинг 5 ўрнидан жой олди. Аввал у ушбу жадвалнинг еттинчи поғонасида бораётган эди.\nЭслатиб ўтамиз, Шоҳжаҳон ўзининг 16 жангини 15 февралида ўзининг Канзас штатидаги (АҚШ) Малван шаҳрида ўтказади. Унда боксчимизгa америкалик енгилмас боксчи Микал Фокс (19-5-0)рақиб сифатида рингга кўтарилади.


Финжонлардан бирини танлаб қанчалик қизиқувчан эканлигингизни билиб олинг - Zamin.uz\n22:38 / 02.10.2018\nФинжонлардан бирини танлаб қанчалик қизиқувчан эканлигингизни билиб олинг\nКўпчилик одамлар ўзининг жуда қизиқувчанлиги билан бошқалардан ажралиб туради. Қизиқувчанлик ишга киришиши билан бизга имкониятларга тўла янги дунёни очиб беради. Қизиқувчанлик ўқишга бўлган мотивация, эслаб қолиш ва янги буюмларни синаб кўришда двигател, импульс вазифасини ўтайди.\nНима деб ўйлайсиз, сизнинг қизиқувчанлик хислатингиз қай даражада? Расмдаги ичимликлардан бирини танлаб жавобларни ўқиш орқали буни билиб олинг!\nСиз қайси бирини танладингиз?\nҚайноқ шоколад тўлдирилган финжонни танлабсизми, демак сизнинг қизиқувчанлигингиз ва диққат-эътиборлилигингиз даражаси суст. Жуда хотиржам инсонсиз, буюмларни тайёр, ишланганларини ёқтирасиз. Ҳамма бошқотириш талаб қилмайдиган нарсаларни ёқтирасиз, шунинг учун ниманидир қидириш ёки қайта ишлаб чиқариш учун изланишингиз, қизиқувчан бўлишингиз шарт эмас. Умуман олганда дўстсевар инсонсиз. Шунингдек, кўп ухлашни яхши кўрасиз. Атрофингиздаги дунё бузилиб кетган тақдирда ҳам парвойингизга келмайди.\nҚайноқ қаҳвали финжонни танладингизми, демак қизиқувчанлигингиз ва диққат-эътиборингиз вақтинчалик, ҳар доим ҳар хил. Тетик инсон бўлишни, ишлашни ва ўзингиз учун нимадир қилишни ёқтирасиз. Бу сизга улкан завқ бағишлайди, айниқса бир нечта ишни бир вақтда бажаришни хуш кўрасиз. Кўпайтираётган билимингиз сизни ўзингиз хоҳлаган йўл томон олиб боряпти. Ҳаётингизда энг муҳими – оила ва дўстлик.\nЧойли финжонни танладингизми, демак қизиқувчанлигингиз ва диққат-еътиборингиз юқори даражада, сиз учун билим ва ҳаёт сирлари муҳим ўринда туради. Бу дунёни янада яхшилаш учун ҳар доим изланишдасиз. Барча қарорларингиз қоидага кўра олдиндан пухта ўйланган бўлади. Жуда ўзига ишонган инсонсиз, одамлар сизни мукаммал деб ўйлашга мойил ва сизни ҳаммадан бошқача деб ҳис қилишади. Одатда сизга ўхшаш инсонлар ёлғиз ва уларнинг дўстлари жуда озчиликни ташкил этади.\nШавкат Мирзиёев Хўжанд шаҳрига борди (фото)\n11-06-2021, 14:24, Жамият\nШавкат Мирзиёев ва Эмомали Раҳмон «Қайроққум гиламлари» корхонасини бориб кўрди\n11-06-2021, 18:20, Жамият\nЯнгиликлар » Ҳаёт тарзи » Финжонлардан бирини танлаб қанчалик қизиқувчан эканлигингизни билиб олинг